Pematuhan SOP memuaskan

ADI SAFARMAN

SIMANGGANG: Pematuhan prosedur operasi standard (SOP) Perintah Kawalan Pergerakan Bersyarat (PKPB) di sekitar bandar Merpati Putih setakat semalam adalah memuaskan.

Ketua Polis Daerah Sri Aman, DSP Bingkok John berkata injauan di beberapa lokasi dan premis termasuk pusat beli-belah mendapati pihak pengurusan dan pemilik kedai mematuhi SOP yang ditetapkan Jawatankuasa Pengurusan Bencana Negeri Sarawak (JPBNS).

“Pemantauan yang dilakukan semalam mendapati pihak pengurusan pusat beli-belah serta juga pekedai mematuhi SOP yang ditetapkan.

“Keadaan di premis kemas, ada penyediaan pensanitasi tangan, pemeriksaan suhu badan dan pengunjung juga diambil butiran sebelum dibenarkan memasuki premis,” katanya dalam satu kenyataan kepada media semalam.

Tambah Bingkok juga, operasi pemantauan tersebut akan diteruskan sepanjang tempoh PKPB dilaksanakan.

“Operasi ini berterusan kerana kita mahu semua pihak mematuhi SOP yang ditetapkan,” tegasnya.

Turut sama dalam operasi tersebut ialah beberapa agensi lain seperti Angkatan Tentera Malaysia (ATM), Angkatan Pertahanan Awam Malaysia (APM), Jabatan Sukarelawan Malaysia (RELA) dan Pihak Berkuasa Tempatan (PBT).

“Selain operasi pemantauan, kita juga mengalu-alukan orang ramai yang ingin membuat aduan berkenaan pelanggaran SOP dengan menghubungi mana-mana balai polis berhampiran,” ujar Bingkok.

See author's posts


Peruntukkan RM32 juta pacu destinasi pelancongan

KUCHING: Kerajaan Sarawak memperuntukkan RM32 juta kepada Lembaga Pelancongan Sarawak dalam meneruskan usaha untuk memasarkan dan mempromosikan Sarawak sebagai destinasi pelancongan.

Ahli Dewan Undangan Negeri (ADUN) Telang Usan Dennis Ngau berkata, Sarawak boleh menerima sekurang-kurangnya 5 juta pelawat setiap tahun berdasarkan trend menaik pada rekod ketibaan pelawat ke negeri ini dengan jumlah terakhir ialah 4.66 Juta ketibaan pada 2019 sebelum pandemik Covid-19.

“Lembaga Pengarah dan Pengurusan dan Kakitangan STB akan bekerja keras untuk memastikan setiap satu sen yang diperuntukkan kepada STB akan digunakan secara maksimum untuk mendapatkan pulangan yang positif.

“Sebagai Pengerusi Lembaga Pelancongan Sarawak, saya ingin merakamkan ucapan terima kasih dan penghargaan kepada kerajaan negeri,”katanya dalam perbahasan Belanjawan Negeri 2023 pada persidangan Dewan Undangan Negeri (DUN) di sini, hari ini.

Dalam hal lain, tambah Dennis, sebuah dewan serbaguna perlu dibina di Long Lama sebagai penempatan sementara untuk mangsa banjir dan bencana alam.

“Saya memohon Kerajaan Sarawak untuk membina dewan serbaguna tersebut kerana mangsa banjir ketika ini ditempatkan di balkoni surau Long Lama.

“Dewan Masyarakat Long Lama masih diguna sementara oleh Klinik Long Lama sebagai pusat operasi susulan kerosakkan klinik disebabkan tanah runtuh pada 2019 yang belum dibaiki,” jelasnya.

Oleh AZREEN KERIA

See author's posts


PPV Dewan Sri Krian terima sumbangan komputer

SARATOK: Ahli Dewan Undangan Negeri (DUN) Kalaka, Datuk Abdul Wahab Aziz baru-baru ini telah menyumbang sejumlah dua unit komputer riba kepada pihak Pusat Pemberian Vaksin (PPV) Dewan Sri Krian di sini baru-baru ini.

Tujuan utama komputer berkenaan disumbang adalah untuk membantu kelancaran operasi PPV Dewan Sri Krian dalam memberi suntikan vaksin Covid-19 untuk individu berkelayakan di kawasan ini.

Kedua-dua komputer berkenaan telah pun disampaikan oleh beliau kepada wakil petugas kesihatan di PPV tersebut iaitu John Party Duat menerusi upacara ringkas bagi tujuan itu di pusat berkenaan.

Selain sumbangan komputer, seorang Ketua Masyarakat Cina di sini iaitu Pemanca Lim Guan Ann juga turut mengambil kesempatan menyerahkan makanan dan minuman untuk kegunaan petugas di PPV tersebut.

Beliau sebelum ini juga pernah menyumbang makanan dan minuman untuk PPV Dewan Sri Krian dengan tujuan utamanya adalah untuk membakar semangat kepada para petugas bagi melaksana tanggungjawab melindungi penduduk di sini daripada Covid-19.

“Saya berharap agar rakyat kita terus mematuhi Prosedur Operasi Standard (SOP) yang digariskan oleh kerajaan berhubung isu ini kerana ia dibuat demi keselamatan nyawa kita dan bukan kepentingan diri semata-sama,” kata Lim.

Hadir sama bagi menyaksikan upacara ringkas penyerahan komputer dan sumbangan makanan  di PPV berkenaan adalah Timbalan Pengerusi Majlis Daerah Saratok, Kaunselor Mohamad Duri.

Oleh VALENTINE NGUMBANG

See author's posts


Puting beliung ‘sapu bersih’ AS

MAYFIELD: Puluhan taufan meranapkan harta benda di enam negeri di Amerika Syarikat (AS) dalam satu malam, menyebabkan sekurang-kurangnya 83 orang terbunuh dan ramai lagi hilang.

Presiden AS, Joe Biden menyifatkan bencana itu sebagai yang ‘terbesar dalam sejarah negara ini’.

“Ini merupakan tragedi besar dan sehingga kini kita tidak tahu berapa ramai yang kehilangan nyawa dan kerosakan harta benda akibat puting beliung tersebut,” katanya.

Ketika keadaan cuaca semakin sejuk, pasukan mencari dan menyelamat (SAR) menghulurkan bantuan kepada penduduk yang terjejas, dengan harapan dapat menemukan lebih ramai mangsa yang terselamat.

Lebih 70 penduduk dipercayai maut di Kentucky dengan kebanyakannya merupakan pekerja di sebuah kilang lilin, manakala enam lagi terbunuh di gudang Amazon di Illinois ketika mereka memproses penghantaran barangan menjelang Krismas.

Gabenor Kentucky, Andy Beshear berkata, puting beliung yang melanda negeri itu disifatkan ‘paling dahsyat yang pernah berlaku’ dan tidak menolak kemungkinan jumlah korban mungkin lebih tinggi daripada yang dijangka.

Katanya, dianggarkan terdapat kira-kira 110 pekerja di kilang lilin tersebut ketika ribut berlaku, selain menyaksikan bumbung premis itu tercabut.

Setakat ini, seramai 40 pekerja kilang itu sudah diselamatkan dan peluang untuk menemukan mangsa terselamat adalah tipis.

Sehubungan itu, Beshear mengisytiharkan darurat di negeri itu.

Selain itu, pekan Mayfield di barat Kentucky dilaporkan ‘ranap sepenuhnya’ apabila kawasan itu paling teruk terjejas dilanda taufan.

Pihak berkuasa menggambarkan keadaan di pekan dengan kira-kira 100,000 penghuni itu seperti ‘malapetaka’ dengan banyak rumah menyembah bumi, batang pokok tercabut dan diterbangkan serta kenderaan terbalik.

Rayuan minta tolong

Dalam pada itu, beberapa pekerja kilang tersebut sempat memuat naik hantaran dalam Facebook yang merayu kepada orang ramai supaya membantu mereka dalam kadar segera.

“Kami terperangkap di sini, tolonglah bantu kami segera. Kami di kilang lilin di Mayfield. Tolong doakan kami selamat,” kata seorang pekerja wanita.

Umpama letupan bom

“Keadaan di Mayfield ketika ini seperti dibom, semuanya hancur,” kata seorang penduduk, Alex Goodman, 31.

Seorang lagi penduduk, David Norsworthy, 69, memaklumkan, taufan itu mencabut bumbung rumah dan garaj keretanya ketika mereka berlindung di dalamnya.

Selain itu, di sebuah tempat meletak kenderaan di pinggir Mayfield, pasukan sukarelawan mengumpul pakaian tebal, lampin pakai buang dan bekalan air untuk diserahkan kepada penduduk.

Puting beliung yang membadai Mayfield direkodkan memusnahkan kawasan seluas 320 kilometer, dipercayai kedua terkuat selepas puting beliung yang melanda Missouri pada 1925, menyaksikan 352 kilometer kawasan terjejas dan meragut 695 nyawa.

Di Earlington, Kentucky, kereta api dengan 27 gerabak tergelincir dari landasan akibat taufan tersebut, dengan satu daripada gerabak itu diterbangkan angin kuat.

Kemusnahan besar

Laporan pihak berkuasa merekodkan sebanyak 30 tornado di keenam-enam negeri tersebut.

Sekurang-kurangnya 13 orang maut di beberapa negeri lain, termasuk di gudang Amazon di Illinois, menjadikan jumlah korban keseluruhan sehingga kini sebanyak 83.

Di Arkansas, seorang penduduk terbunuh apabila taufan memusnahkan sebuah rumah penjagaan di Monette.

Empat orang pula dilaporkan terkorban di Tennessee dan seorang lagi di Missouri, selain tornado turut membadai Mississippi.

Sehubungan itu, Biden berjanji untuk memberi bantuan sewajar yang mungkin kepada semua pihak terjejas akibat puting beliung tersebut.

Bencana alam yang berlaku juga menyebabkan setengah juta kediaman di beberapa negeri terputus bekalan elektrik.

Pekerja amazon terperangkap

Satu daripada taufan kuat membadai sebuah gudang Amazon di bandar Edwardsville di Illinois, dengan 100 pekerja dipercayai terperangkap dalam premis itu.

Ketua Bomba Edwardsville, James Whiteford berkata, operasi mencari kini fokus untuk ‘mengeluarkan mayat mangsa’ dan tidak menolak kemungkinan angka korban akan terus meningkat.

Pengasas Amazon, Jeff Bezos menzahirkan kesedihan dan mengucapkan takziah kepada keluarga pekerja yang terkorban. – AFP

See author's posts


Mampu ‘The Professor’ pulihkan Man Utd?

PENGURUS sementara Manchester United yang baharu, Ralf Rangnick pernah membimbing Jurgen Klopp dan Thomas Tuchel dan kini ‘The Professor’ akan menggunakan pendekatan bersungguh-sungguh untuk memulihkan kelab Liga Perdana Inggeris beliau yang bermasalah.

United melantik Rangnick pada hari Selasa selepas Ole Gunnar Solskjaer dipecat minggu lalu berikutan kekalahan memalukan 4-1 di Watford yang menampilkan kekeliruan dan kelesuan yang merupakan kutukan kepada bos dari Jerman itu.

Kegagalan pemerintahan Solskjaer ditakrifkan oleh kekurangan perancangan permainan.

Tetapi peranan Rangnick dalam memperjuangkan falsafah “gegenpressing” (menekan balas) yang dipopularkan oleh bos Liverpool, Klopp mencadangkan United akan diheret ke abad ke-21.

United memikat Rangnick daripada peranannya sebagai ketua sukan dan pembangunan Lokomotiv Moscow selepas mengetahui Paris Saint-Germain tidak sanggup berpisah dengan Mauricio Pochettino pada masa ini.

Itu boleh menjadi satu rahmat terselindung jika jurulatih berusia 63 tahun itu dapat mencontohi kejayaan yang dikecapi oleh anak muridnya yang setia di Liverpool dan Chelsea.

Klopp menggunakan taktik Rangnick untuk menjadi juara Liga Perdana dan Eropah di Liverpool, manakala bos Chelsea, Tuchel adalah peminat setia selepas pengurus baharu United memberinya tugas jurulatih pertama di Stuttgart.

Rangnick menolak tawaran sementara daripada Chelsea pada Januari, membuka jalan kepada Tuchel untuk memenangi Liga Juara-Juara UEFA dalam musim pertamanya bersama The Blues.

Klopp dan Tuchel bersumpah dengan skema sengit yang pertama kali diamalkan oleh Rangnick selepas menonton Dynamo Kiev kendalian Valeriy Lobanovskyi pada 1980-an.

“Itu adalah epiphany bola sepak saya. Saya faham bahawa ada cara bermain yang berbeza,” kata Rangnick.

Ketaksuban bos dari Jerman itu dengan masa reaksi pemainnya dalam latihan didorong oleh keinginannya untuk menggunakan taktik menekan tempo tinggi semasa perlawanan. – AFP

See author's posts


Liga Sri Aman turut ditunda

EKORAN masih dibayangi kebimbangan rentetan musibah penularan virus Covid-19 yang melanda negara dan dunia ketika ini.

Persatuan Bola Sepak Bahagian Sri Aman (FASA) bercadang untuk menunda kejohanan berprestij ‘Liga Sri Aman 2020’.

Setiausaha Kehormat FASA, Alfred Ak Kendim memberitahu, pihaknya masih belum berbincang sepenuhnya mengenai perkara itu.

Akan tetapi tegas Alfred, besar kemungkinan tiada penganjuran Liga Sri Aman untuk tahun ini dan dijangka ditunda ke tahun depan.

“Saya melihat situasi semasa masih tidak begitu mengizinkan dan besar kemungkinan tiada penganjuran untuk Liga Sri Aman tahun ini,” ujar Alfred ketika mengulas mengenai perkara itu.

Menurut Alfred, beliau percaya barisan exco badan induk berkenaan juga mungkin bersetuju untuk menunda kejohanan itu ke tahun depan.

Tegas Alfred, peminat sukan bola sepak khususnya pasukan yang berpengkalan di Sri Aman dan sering menyertai kejohanan itu sebelum ini juga pasti menyambut baik untuk penundaan kejohanan terbabit ke tahun depan.

“Keselamatan semua pihak harus diutamakan dan kita tidak mahu masalah sebaliknya akan timbul kelak,” tambah beliau lagi.

See author's posts


Mexico rancang buka semula sempadan darat

MEXICO CITY: Mexico pada Selasa lalu mengemukakan rancangan kepada Amerika Syarikat (AS) untuk membuka kembali sempadan darat mereka secara beransur-ansur, yang telah ditutup untuk lalu lintas yang tidak penting sejak Mac 2020 akibat wabak Koronavirus.

“Strategi itu didasarkan pada kempen vaksinasi besar-besaran di sisi sempadan Mexico yang bertujuan untuk mencapai normaliti secepat mungkin,” kata Menteri Luar Negeri Marcelo Ebrard di Twitter.

Ebrard mengatakan dia telah menggariskan rancangan itu kepada Setiausaha Keselamatan Dalam Negeri AS, Alejandro Mayorkas yang tiba di Mexico City pada Isnin lalu untuk perbincangan.

“Mayorkas memberitahu Pihak Berkuasa Mexico bahawa kemudahan perdagangan, pelancongan dan perjalanan adalah keutamaannya,” kata Ebrard.

Mexico merancang untuk memvaksinasi orang dewasa di sepanjang sempadan menggunakan 1.35 juta suntikan Johnson & Johnson yang disumbangkan AS tiba pada Selasa lalu.

Setelah itu dicapai, tidak akan ada lagi tentangan untuk mempertahankan sekatan atas alasan kesihatan,” kata Ebrard kepada wartawan sebelum perbincangannya dengan Mayorkas.

“Ini petanda baik dia datang ke Mexico untuk mendengar cadangan negara itu dan kesan penutupan sempadan di seluruh wilayah,” kata Ebrard.

Dengan 600,000 kematian Covid-19, AS setakat ini mempunyai jumlah kematian wabak tertinggi di dunia, tetapi ia juga menganjurkan salah satu pemvaksinan yang paling berkesan.

Lebih daripada separuh penduduk AS telah menerima sekurang-kurangnya satu dos vaksin Koronavirus.

Angka kematian wabak rasmi Mexico sekitar 230,000 adalah yang keempat tertinggi di dunia.

Kira-kira 29 peratus orang dewasa mempunyai sekurang-kurangnya satu suntikan vaksin Covid-19 dan jangkitan dan kematian cenderung menurun selama beberapa bulan. -AFP

See author's posts


JKKK bantu terapkan norma baharu

BALINGIAN: Pihak Jawantankuasa Keselamatan dan Kemajuan Kampung(JKKK) dinasihati untuk menerapkan  amalan norma baharu terhadap masyarakat setempat dalam kawasan pentadbiran mereka.

Ahli Dewan Undangan Negeri (ADUN) Balingian, Abdul Yakub Arbi berkata mereka harus memainkan peranan tersebut supaya ia akan menjadi budaya di kalangan komuniti, sekurang-kurangnya semasa krisis pandemik Covid-19 ini.

Bercakap semasa Merasmikan Bengkel Kepolisian Komuniti Daerah Kecil Balingian, Abdul Yakub berkata, peranan JKKK juga amat penting dalam menentukan kemajuan dan keharmonian kampung dan rumah panjang, masing-masing.

“Ketua masyarakat dan ketua kaum termasuk ahli JKKK harus juga membantu kerajaan di dalam memastikan  komuniti  mematuhi prosedur operasi standard (SOP) Perintah Kawalan Pergerakan Pemulihan (PKPP) untuk keselamatan bersama,”  katanya.

Justeru, Yakub menganggap program Kepolisian Komuniti  sebagai tepat pada masanya, dan dalam masa yang sama menanam semangat berkerjasama dalam menangani jenayah.

“Saya difahamkan kepolisian komuniti adalah pendekatan dalam memperkasakan keupayaan masyarakat terutama di peringkat akar umbi .

“Selain itu, membina kapasiti komuniti untuk mengurangkan risiko bencana ancaman dengan mendidik komuniti agar mampu melaksanakan langkah-langkah kesiapsiagaan yang meliputi usaha pencegahan,  untuk menyalamatkan diri, keluarga, jiran dan anggota masyarakat ketika bencana berlaku sebelum ketibaan pihak berkuasa,” kata Yakub .

Tambah Yakub, konsep berkenaan berteraskan kepedulian (prihatin), kebersamaan sebagai satu pasukan bukan sahaja dengan penduduk kampung tetapi juga agensi-agensi yang telah diamanahkan menjaga keselamatan, kesihatan dan kesejahteraan masyarakat .

“Dalam sesuatu bencana, kesegerana juga amat penting.  Program ini amat bertepatan, maka saya ingin mengambil kesempatan ini untuk mengucapkan terima kasih kerana juga memasuk daerah kecil ini di dalam penganjurannya. Bagi kawasan ini, saya difahamkan 3 siri bengkel kepolisian komuniti diadakan yang melibatkan seramai 620 orang peserta dari 74 buah JKKK,” katanya.

Antara  pengisian program berkenaan ialah ceramah daripada pelbagai agensi, seperti Pejabat Residen/Pejabat Daerah, Jabatan Bomba dan Penyelamat Malaysia Mukah, Pejabat Kesihatan Bahagian Mukah,  Agensi Anti Dadah Kebangsaan Mukah, Ibu Pejabat Polis Daerah Mukah, dan Pejabat Perkhidmatan Veterinar Bahagian Mukah.

See author's posts


Jadikan pusat ibadat untuk bina ukhuwah

SARATOK: Jawatankuasa masjid digesa menjadikan pusat ibadat itu sebagai membina ukhuwah dalam kalangan masyarakat Islam, sekali gus menyemarakkan masjid atau surau sebagai pusat penyatuan ummah.

Timbalan Pengerusi Majlis Daerah Saratok, Kaunselor Mohamad Duri berkata, aktiviti mengimarahkan atau menyemarakkan masjid tidak sewajarnya tertumpu kepada penglibatan warga emas sebaliknya menuntut kehadiran generasi muda dan wanita.

“Hal demikian penting bagi memastikan fungsi serta peranan masjid sebagai pusat penyatuan ummah dapat dirasai segenap lapisan masyarakat,” katanya.

Beliau yang mewakili Ahli Dewan Undangan Negeri (ADUN) Kalaka, Datuk Abdul Wahab Aziz berkata demikian ketika merasmikan Mesyuarat Agong Pemilihan Jawatankuasa Pengurusan Masjid Al-Muhtadin bagi penggal 2020-2022 dekat sini, baru-baru ini.

Mohamad berkata, masjid dijadikan sebagai pusat untuk melahirkan imam-imam muda yang mana perlu meningkatkan peranan dalam menarik anak-anak muda mendekati masjid dan ajaran Islam sebenar.

Menurutnya, jawatankuasa berkenaan boleh membantu kepada kemajuan pengetahuan Islam sekali gus menyuburkan segala aktiviti masjid.

Terdahulu, Yusuf Trang telah dilantik sebagai Pengerusi Masjid Al-Muhtadin baharu pada sesi mesyuarat khas pemilihan ahli pengurusan bagi sesi 2020-2022 di Masjid Al-Muhtadin.

Jawatan Setiausaha telah disandang oleh Umar Bohari. Manakala, jawatan bendahari pula ialah Madi Bujang, serta Yunus Julai sebagai juruaudit dalaman.

Dalam pada itu, Mohamad berkata beliau merakamkan penghargaan terima kasih kepada jawatan kuasa pengurusan yang lepas atas segala kerja keras dan usaha dalam memakmurkan Masjid Al-Muhtadin sebagai sebuah institusi yang dihormati di Daerah Saratok.

Beliau turut mengingatkan supaya ahli pengurusan baharu yang telah dilantik itu bersikap profesional dan tidak terbawa-bawa kecenderungan berpolitik kepartian.

“Saya berharap supaya semua ahli pengurusan baharu yang telah dilantik menjalankan tanggungjawab sebaiknya dan amanah yang telah diberikan itu.

“Sikap matang dan profesional dalam sesuatu pengurusan organisasi akan mencerminkan ketinggian pemikiran dalam tindakan dan gerak kerja. Hanya mereka yang bijak dan berpandangan jauh sahaja mampu membezakan antara keinginan peribadi dan kepentingan organisasi,” ujar beliau.

Beliau juga turut mengingatkan kepada ahli pengurusan Masjid Al-Muhtadin yang baharu itu menjalankan tugas dengan jujur, telus dan amanah selain tidak berpuak-puak hingga masjid menjadi tempat menumbangkan antara satu sama lain.

“Berilah kerjasama yang tidak berbelah bahagi kepada ahli pengurusan yang telah dipilih untuk berkhidmat dengan jayanya. Sumbangkan idea yang bernas untuk menjadikan kepimpinan terus menemui kejayaan tanpa mengira siapapun yang dilantik.

“Jangan pula nanti ada yang jadi musuh dalam selimut dengan menjadi penghasut kepada penduduk lain agar menolak kepercayaan kepada pemimpin yang ada dan timbul amalan berpuak-puak,” ujarnya.

Oleh Adi Safarman

See author's posts


Perarakan warisan budaya tarian naga, singa Sabtu ini

KUCHING: Majlis Bandaraya Kuching Selatan (MBKS) buat pertama kalinya akan mengadakan perarakan Warisan Budaya Tarian Naga dan Tarian Singa 2022 Sabtu ini.

Kementerian Pelancongan, Industri Kreatif dan Seni Persembahan menaja sepenuhnya perarakan yang dianjurkan oleh Persatuan Clan Ho (Loh Kong) Kuching Sarawak dan bersama Gu Jin Long Shi Shanzhuang.

Datuk Bandar Majlis Bandaraya Kuching Selatan (MBKS), Dato Wee Hong Seng berkata perarakan itu terdiri daripada lebih 100 singa, 13 rombongan naga, 24 muzik dram dan persembahan kebudayaan lain.

“Perarakan akan bermula dari Bangunan MBKS pada 6.00 petang dan berarak mengelilingi bandar raya Kuching melalui jalan utama seperti Jalan Padungan dan berakhir di Tebingan Sungai  Sarawak.

“Perarakan tarian naga dan singa merupakan perayaan masyarakat berbilang budaya di Sarawak dengan pelbagai kaum dan latar belakang,” katanya pada sidang media di Bangunan MBKS, di sini hari ini.

Pada majlis sama, beliau turut menyatakan bahawa Timbalan Menteri Pelancongan, Industri Kreatif dan Seni Persembahan, Datuk Sebastian Ting dijangka hadir merasmikan perarakan itu.

Oleh Mohd Neenatul Aizal

Keterangan gambar

CERIA… Dato Wee Hong Seng (tujuh dari kiri) bergambar bersama jemputan lain semasa sidang media memgenai perarakan Warisan Budaya Tarian Naga dan Tarian Singa 2022 di Bangunan MBKS, di Kuching hari ini.

See author's posts


Scoot lancar khidmat sulung Miri – Singapura

SIDANG MEDIA… Dato Sri Lee Kim Shin bercakap kepada sidang media selepas ketibaan penerbangan sulung Scoot dari Singapura ke Miri. Turut kelihatan Kamaruzzaman Razali, Adam Yii, Datuk Sebastian Ting dan Datu Buckland Bangik.

IRI : Scoot, anak syarikat tambang rendah Singapore Airlines (SIA), melancarkan perkhidmatan penumpang sulungnya antara Miri dan Singapura semalam sekali gus menjadikannya perkhidmatan penerbangan kedua syarikat penerbangan itu ke Sarawak, di samping perkhidmatan penerbangan sedia ada ke Kuching.

Penerbangan sulung, TR400, berlepas pada 12.20 tengah hari dari Singapura dan disambut dengan tabik hormat meriam air ketika pesawat A320 itu menuruni landasan di Lapangan Terbang Antarabangsa Miri sebaik tiba pada 2.20 petang, semalam.

Sejurus tiba, penumpang turut disambut dengan persembahan istimewa oleh kumpulan kebudayaan Sarawak, yang memberikan mereka gambaran sekilas tentang kepelbagaian budaya dan warisan Miri.

Sementara itu, penerbangan keluar pertama dari Miri ke Singapura, TR401, dijadualkan berlepas pada 3.00 petang, dengan dijadualkan tiba di Singapura pada 5.00 petang.

Menteri Pengangkutan Sarawak Dato Sri Lee Kim Shin berkata, penerbangan sulung oleh Scoot ini menandakan permulaan yang baik bagi penerbangan terus antarabangsa ke Bandaraya Miri, destinasi terkenal untuk produk pelancongan berasaskan alam semula jadi dan pengembaraan serta industri minyak dan gasnya.

“Scoot ialah syarikat penerbangan pertama dari Singapura yang mendarat di Lapangan Terbang Miri hari ini (semalam), saya ingin merakamkan ucapan terima kasih kepada pengurusan tertinggi Scoot atas keputusan dan sokongannya untuk terbang laluan Singapura – Miri.

“Penerbangan sulung ini menandakan permulaan syarikat penerbangan asing yang terbang terus ke Bandar Raya Miri dari Singapura,” jelasnya.

Tambahnya, ia akan menjadi rangsangan kepada industri pelancongan dan perjalanan perniagaan Miri serta Miri mempunyai banyak tawaran dari segi pelancongan dan aktiviti perniagaan terutamanya minyak dan gas.

“Saya amat berharap Scoot akan bekerjasama rapat dengan Lembaga Pelancongan Sarawak kami, pemain industri pelancongan, komuniti perniagaan dan Pejabat Perdagangan Dan Pelancongan Sarawak di Singapura untuk mempromosikan laluan baharu ini.

“Semoga Scoot mendapat yang terbaik dan berjaya dalam laluan baharu ini,” ujarnya lagi.

Hadir bersama di majlis ialah Menteri Muda Pelancongan Sarawak Datuk Sebastian Ting, Setiausaha Tetap Kementerian Pelancongan Sarawak Datang Buckland Bangik, Datuk Bandar Miri Adam Yii Diet Sang dan Residen Miri Abdul Aziz Mohamad Yusuf dan Pemangku Pengurus Malaysia Airports Sdn Bhd Kamaruzzaman Razali.

Oleh ADUM LIU

See author's posts


Ganding bahu banteras penyalahgunaan dadah

PENYALAHANGUNAAN dadah merupakan isu yang tidak asing lagi di negara kita.

Umum tahu kesannya boleh mendatangkan kemudaratan kepada kesihatan fizikal, mental, emosi dan tingkah laku.

Gejala negatif ini bukan sahaja merugikan individu itu, malah memberi kesan tidak baik kepada negara.

Oleh itu, usaha membanteras gejala ini memerlukan sokongan masyarakat sekeliling walaupun terdapat agensi ditubuhkan untuk membanteras aktiviti tidak sihat ini.

Setiap lapisan masyarakat perlu sentiasa berganding bahu menghentikan gejala penyalahgunaan dadah.

Baru-baru ini,  Agensi Antidadah Kebangsaan  (AADK)  Daerah Miri bersama Biro Menangani Isu Dadah dan Substance (MIDS) kawasan Penghulu di bawah Platform One Stop Committee (OSC) Bagi MIDS Daerah Miri telah menganjurkan Program Dialog Lebih Baik Cegah – Pemberdayaan Masyarakat atau ‘Community Empowerment’.

Program sehari  itu diadakan di sebuah  hotel  terkemuka  di  sini  dengan  mematuhi Prosedur  Operasi  Standard (SOP)  yang telah ditetapkan.

Program  itu  disertai  seramai 50 orang yang terdiri  daripada  ketua-‘ketua masyarakat dan Badan  Bukan  Kerajaan  (NGO), PEMADAM, Jawatankuasa Pemulihan Dadah (JKPD), Skuad Antidadah, Kenosis dan Pusat Aktiviti Kanak-Kanak (PAKK).

Program  itu diadakan  bertujuan  meningkatkan pengetahuan dan kefahaman mengenai bahaya dadah dan menyedarkan komuniti termasuk pemimpin-pemimpin komuniti mengenai peranan dan tanggungjawab dalam merancang, menggerak dan melaksanakan program atau aktiviti pendidikan pencegahan serta rawatan dan pemulihan di dalam komuniti masing-masing.

Selain  itu, memberikan pendedahan mengenai trend dan ancaman dadah semasa yang perlu ditanggani bersama.

Majlis  penutupan program tersebut  telah  dirasmikan  oleh Menteri Muda Pelancongan, Kesenian dan Kebudayaan Sarawak Datuk Sebastian Ting Chiew Yew.

Dalam  ucapannya, Ting  berkata semua masyarakat wajar  ada kesedaran tentang  bahaya  penyalahgunaan dadah.

“Program ini  diharap mampu memberikan input kepada komuniti untuk merangka strategi dan menyediakan pelan tindakan mengikut keperluan dan trend penyalahgunaan dadah semasa dan kawasan masing-masing,” ujarnya.

Oleh LIONG CHAI LING

See author's posts


Jangan sebar berita palsu – Masing

KUCHING: Ahli politik dari Parti Sarawak Bersatu (PSB) disaran supaya tidak mengeliru dan menyebar berita palsu pada masa pandemik Covid-19 yang sedang menular demi kepentingan politik.

Timbalan Ketua Menteri, Tan Sri Datuk Amar James Jemut Masing berkata, ini berikutan sebaran berita yang tidak benar oleh ahli Parti Sarawak Bersatu (PSB) di Kapit bahawa Ketua Menteri dan barisan menteri telah melanggar Prosedur Operasi Standard (SOP) yang ditetapkan oleh Kementerian Kesihatan Malaysia (KKM) dan Jawatankuasa Pengurusan Bencana Negeri (JPBN) Sarawak dengan mempelawa ratusan orang untuk menghadiri satu upacara baru-baru ini.

“Ini adalah tidak benar sama sekali dan merupakan satu berita palsu. Saya berharap pihak berkuasa akan mengambil tindakan dan kecuali tindakan diambil, masih ada yang menyebarkan berita palsu,” kata Masing.

See author's posts


Bomba Komuniti langkah proaktif JBPM

SARIKEI: Penubuhan pasukan Bomba Komuniti merupakan langkah proaktif Jabatan Bomba dan Penyelamat Malaysia (JBPM) dalam memastikan masyarakat seluruh negara dapat dihindarkan daripada pelbagai bahaya kebakaran terutamanya kediaman penduduk.

Ahli Parlimen Tanjong Manis, Ir. Yusuf Abd Wahab berkata, tujuan utama penubuhan pasukan Bomba Komuniti adalah supaya masyarakat sesebuah kampunh dapat didedahkan dengan tatacara pengendalian kejadian kebakaran.

“Bomba Komuniti diberi pengetahuan membuat panggilan kecemasan, tatacara menyampaikan maklumat yang tepat semasa melaporkan kes kecemasan.

“Selain itu, mereka diberi pengetahuan peranan dan tanggungjawab sebelum, semasa dan selepas operasi pemadaman dan penyelamatan berakhir, perkara asas melawan kebakaran dan cara-cara pencegahan kebakaran di rumah kediaman,” katanya.

Beliau berkata demikian pada Majlis Penutupan Penubuhan Bomba Komuniti dan Fire Point, di sini semalam.

Tambahnya, beliau percaya penyampaian seperti itu amat efektif.

“Ia perlu diteruskan sehingga kesedaran masyarakat khususnya sampai ke tahap memuaskan.

“Semoga semua peserta yang mengikuti kursus ini dapat memanfaatkan ilmu dan pengetahuan,” ujarnya.

Oleh EARL ANEK

See author's posts


Projek rumah Taman Koperkasa siap 2030

KUCHING: Projek Perumahan Petra Vistana (Taman Koperkasa) di Jalan Matang di sini dijangka siap pada 2030.

Premier Sarawak Datuk Patinggi Tan Sri Abang Johari Tun Openg berkata, ia bagi membantu mengurangkan masalah perumahan di Bandaraya Kuching, sekali gus membantu anggota Koperasi Koperkasa Sarawak Berhad (Koperkasa) untuk memiliki rumah.

“Dibina di kawasan seluas 35.5 hektar, projek perumahan yang dinamakan Petra Vistana itu akan dibangunkan dalam lima fasa dan dijangka siap sepenuhnya dalam tempoh lapan tahun, iaitu pada 2030.

“Saya yakin ini satu permulaan yang baik kepada Koperkasa yang ahli-ahlinya adalah anggota kerajaan negeri dan persekutuan selain syarikat berkaitan kerajaan,”katanya.

Abang Johari berkata demikian pada majlis pecah tanah projek erumahan Petra Vistana (Taman Koperkasa) hari ini. Teks ucapan beliau dibaca Timbalan Premier Sarawak merangkap Menteri Perumahan Dan Kerajaan Tempatan, Dato Sri Dr Sim Kui Hian.

Abang Johari juga menasihatkan orang ramai untuk memanfaatkan skim yang disediakan kerajaan Sarawak, iaitu bantuan RM10,000 untuk pembeli rumah pertama membayar deposit pinjaman perumahan bagi membeli kediaman sendiri.

Projek Perumahan Petra Vistana yang diuruskan oleh syarikat Green Summit Development Sdn Bhd meliputi 739 unit rumah teres, 68 unit rumah dua tingkat, 28 unit rumah berkembar  dan 40 unit rumah kedai.

See author's posts


Percepat pemulihan ekonomi

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam menyaran kerajaan mempercepatkan pemulihan ekonomi menerusi penggubalan dasar-dasar mesra perniagaan dan pelaburan bagi meningkatkan daya saing negara.

Seri Paduka bertitah, perbelanjaan yang sewajarnya turut perlu disediakan bagi membiayai langkah kesihatan awam, menyediakan bantuan kepada golongan yang terjejas serta sokongan untuk menggiatkan aktiviti perniagaan selaras dengan pembukaan ekonomi.

Al-Sultan Abdullah bertitah, untuk membolehkan perbelanjaan tambahan bagi tujuan berkenaan, kerajaan akan membentangkan cadangan di Dewan Rakyat bagi meningkatkan siling perbelanjaan Kumpulan Wang Covid-19, serta had statutori hutang kerajaan.

“Peningkatan daya saing negara juga perlu difokuskan terhadap usaha menambah baik ekosistem serta persekitaran perniagaan bagi meneroka penciptaan kekayaan baharu dan menambah nilai terutamanya oleh perusahaan mikro, kecil dan sederhana,” titah Seri Paduka pada Istiadat Pembukaan Penggal Keempat Parlimen ke-14 hari ini.

Seri Paduka berkeyakinan bahawa meskipun pandemik Covid-19 telah memberi impak negatif terhadap sektor-sektor tertentu negara, ekonomi Malaysia akan mula menunjukkan pemulihan selari dengan peningkatan kadar vaksinasi penduduk dan seterusnya memberi keyakinan kepada semua pemegang taruh dan para pelabur.

Al-Sultan Abdullah bertitah perusahaan mikro, kecil dan sederhana juga perlu diberi galakan untuk menguruskan perniagaan secara digital untuk menjamin akses pasaran yang lebih luas, manakala bidang-bidang pertumbuhan ekonomi turut perlu segera dikenal pasti supaya Malaysia tidak ketinggalan di arena global.

Baginda bertitah inisiatif baharu dan aktiviti tambah nilai menerusi penggunaan automasi dan teknologi untuk memajukan beberapa sektor termasuk perladangan, komoditi dan pelancongan perlu dipercepatkan pelaksanaannya.

“Sektor-sektor tersebut sangat berpotensi untuk penciptaan sumber kekayaan baharu negara, di samping berupaya menjamin sekuriti dan nutrisi makanan negara,” titah Al-Sultan Abdullah.

Kerajaan akan turut membentangkan Rancangan Malaysia ke-12 bagi tempoh 2021 hingga 2025 dan bakal memperkenalkan beberapa pembaharuan dasar dan transformasi struktur untuk membawa pembangunan negara pada asas yang lebih kukuh, titah Seri Paduka.

Yang di-Pertuan Agong turut menyambut baik komitmen kerajaan dalam memacu pertumbuhan prestasi ekonomi negara agar lebih lestari, mapan dan berdaya saing khususnya dalam pengukuhan sektor perdagangan dan pelaburan.

Sehingga kini, kerajaan telah melaksanakan pelbagai pakej rangsangan dan pemulihan ekonomi demi kesejahteraan rakyat yang bernilai RM530 bilion serta Belanjawan 2021 sebanyak RM322.5 bilion.  – Bernama

See author's posts


Jom perangi dadah bersama Skuad AADK

TIGA puluh lapan tahun selepas kerajaan mengisytiharkan dadah sebagai musuh nombor satu negara, ternyata masalah dadah masih lagi membelenggu masyarakat negara ini seolah-olah tiada penghujungnya.

Pelbagai langkah yang diperkenalkan bagi menangani perma- salahan ini ternyata belum mampu mengekang sepenuhnya pengedaran dan penyalahgunaan dadah dalam kalangan masyarakat.

Kes tangkapan pengedar dan penya- lahguna dadah atau rampasan dadah di mana-mana di negara ini membuktikan ‘perniagaan’ dan ketagihan terhadap dadah masih menjadi mimpi ngeri untuk negara.

Namun ini tidak bermakna kera- jaan telah gagal atau masyarakat telah berputus asa untuk terus memerangi wabak yang diwujudkan oleh manusia untuk manusia ini. Usaha demi usaha terus dilancarkan bagi Selain penguatkuasaan, peranan ahli komuniti melalui aktiviti kesukarelaan juga diperkukuhkan dan diwujudkan oleh Agensi Antidadah Kebangsaan (AADK) bagi memantapkan lagi kempen antidadah di negara ini.

Salah satu daripadanya adalah Skuad Antidadah yang diwujudkan untuk menyemarakkan gelombang kesukarelaan dalam pencegahan dadah secara bersepadu.

Ia berfungsi sebagai penganjur aktiviti berfokus untuk mengurangkan faktor risiko dan mengingkatkan faktor pelindung berdasarkan profiling dan peniliaan situasi setempat, selain menjadi penghubung sumber dalam komuniti berkaitan masalah dadah, substan dan pelancongan sosial.

Antara lain objektif skuad ini adalah untuk menyebar kesedaran mengenai bahaya penyalahgunaan dadah, memberi sokongan awal kepada indivdu yang menghadapi masalah dadah dan sosial serta mempromosi gaya hidup tanpa da- dah dalam kalangan masyarakat.

Pengisian aktiviti dilaksanakan oleh ahli yang mempunyai kepakaran dan bakat, manakala aktiviti menjurus kepada kumpulan sasar yang berisiko tinggi.

Justeru, sukarelawan akan menjurus di dalam bidang yang dekat di hati mereka untuk turut serta di dalam beberapa skuad seperti Skuad Aktif (sukan, bakat), Skuad Prihatin (pendidikan, latihan, temu seru), Skuad Rohani (aktiviti ke- agamaan), Skuad K.A.M.I (Kempen Antidadah Melalui Informasti) dan Skuad Korporat (keusahawanan).

Bagi AADK Bahagian Kuching, jawatankuasa Skuad AADK bagi sesi 2021-2023 baharu sahaja di- lantik. Ahli jawatankuasa ini terdiri daripada pada Syahfizul Md. Shah (Pengerusi), Mohamad Aminuddin Othman (Timbalan Pengerusi), Adzahar Zaidel (Setiausaha), Nur Zuleikha Zakaria (Bendahari).

Sementara itu, ahli jawatan- kuasa tertingginya pula terdiri da- ripada Acheh Ali, Fahzmie Abdul Rahman, Osmand Abdullah, Abang AADKMohamad Yusof Abang Ismuni dan Pierina Mechtilde Griffin.

Shayfizul di dalam ucapan pertamanya melahirkan harapan agar tahun baharu ini memberi sema- ngat baharu kepada semua ahli jawatankuasa untuk menjalankan perancangan kerja tahun 2021 dengan lancar dan berkesan.

“Saya mengharapkan semangat kerjasama yang erat sesama anggota Skuad AADK Kuching dan bersama-sama menjayakan program serta menyampaikan perkhidmatan terbaik kepada masyarakat tanpa mengira waktu,” ujarnya.

Beliau juga berharap sebahagian pencapaian lepas AADK akan dijadikan panduan bagi terus mara dengan lebih yakin dan cemerlang, berbekalkan nilai teras seperti nprofesionalisme, integriti, tegas dan prihatin.

Dalam pada itu, pendaf- taran keahlian bagi Skuad Antidadah Kuching bagi tahun 2021 telah dibuka dan mereka yang berminat adalah di- alu-alukan untuk mendaftarkan diri sebagai Sukarelawan Antidadah Daerah Kuching.

Untuk berbuat demikian, permohonan boleh dibuat secara atas tali- an di di https://skuad.adk.gov.my.

See author's posts


Bekerja dari rumah kini pilihan tepat -Jalil Rasheed

KUALA LUMPUR: Bekerja dari rumah kini merupakan opsyen kekal, bukan hanya bagi tempoh sepanjang Perintah Kawalan Pergerakan (PKP) sahaja, kata Presiden dan Ketua Pegawai Eksekutif (CEO) Kumpulan Permodalan Nasional Bhd (PNB), Jalil Rasheed.

Dalam ciapannya di laman Twitter pada 7 Mei lepas, beliau berkata dana
terbesar negara itu memperkenalkan cara bekerja dari rumah sebagai pilihan
tetap malah kebanyakan mesyuarat dijalankan secara hibrid maya dan langsung.

“Kami dapat menangani semua kekangan bekerja dengan baik sejak dua bulan
lepas secara maya. Tiada halangan dalam kami mengamalkan fleksibiliti ini
secara kekal.

“Kami telah mencapai kemajuan besar dalam menggunakan teknologi, mesyuarat
secara maya dan tandatangan digital, jadi momentum ini harus diteruskan
walaupun warga kerja kembali semula ke pejabat,” kata Jalil, presiden dan
CEO termuda PNB yang dilantik tahun lepas pada usia 38 tahun.

Beliau berkata ini sebahagian perancangan strategik yang dilancarkan PNB
minggu lepas, satu bidang tumpuan adalah transformasi organisasi.

“Warga dan budaya adalah bahagian yang penting. Oleh itu, inisiatif ini
amat sesuai,” katanya.

Bagaimanapun beliau berkata tidak semua tanggungjawab dan tugas dapat
dilaksanakan dari rumah, seperti pemandu dan petugas keselamatan, namun pada
dasarnya syarikat memberi pekerja pilihan untuk memilih bagaimana atau di mana
mereka ingin bekerja.

Kakitangan dilengkapi dengan perkakasan teknologi, dan akan diminta memuat
turun aplikasi MySejahtera untuk memastikan mereka boleh dijejaki sekiranya
berlaku kejadian yang tidak diingin.

“Kami juga akan mengeluarkan garis panduan kepada pengurus mengenai cara
menguruskan pasukan yang bekerja secara jarak jauh dan berasingan, jawapan
kepada soalan yang kerap ditanya, serta mengkhususkan petugas kepada mereka jika
ada sebarang pertanyaan,” katanya.

Sementara itu, Jalil berkata PNB akan melanjutkan pelaksanaan bekerja dari
rumah sehingga akhir Mei untuk memastikan pekerja dapat melakukan persiapan
Aidilfitri dalam keadaan sekolah dan pusat penjagaan anak ditutup.

Beliau berkata memandangkan rata-rata warga PNB berusia dalam lingkungan 39
tahun, ramai yang mempunyai anak yang masih bersekolah.

“Kami akan bersikap fleksibel dalam perkara itu supaya dapat diselaraskan
dengan pembukaan semula sekolah, memandangkan sudah menghampiri Aidilfitri,
jadi lebih baik semuanya berapa di rumah dan kembali semula selepas itu,”
katanya.

Mulai Jun 2020, Jalil berkata proses pekerja kembali semula ke pejabat akan
dilaksanakan selama tiga bulan supaya tidak terlalu ramai pekerja dalam bangunan
tersebut.

“Mereka yang dapat bekerja dengan baik di rumah akan terus berbuat
demikian, dan sudah tentu sesiapa yang ingin kembali bekerja di pejabat, mereka
dialu-alukan,” katanya.

Beliau turut berkata PNB akan memperkenalkan waktu kerja anjal iaitu
pekerja boleh memilih tempoh bekerja yang diinginkan asalkan mereka
menyelesaikan tugas mereka.

“Mereka boleh memilih untuk bekerja dari rumah apabila mereka mahu.
Kuncinya adalah kepercayaan, dan kerap memaklumkan situasi anda kepada bos dan
rakan sekerja selain sentiasa boleh dihubungi,” katanya.- Bernama

See author's posts


11 NGO jayakan majlis makan malam

SIBU: Sebanyak 11 Pertubuhan Bukan Kerajaan (NGO) berkumpul menjayakan Majlis Makan Malam Gabungan Pertubuhan NGO Islam Sibu.

Pengerusi Pesona Sarawak yang juga Ketua Pemuda Pelawan Parti Pesaka Bumitera Bersatu (PBB), Abang Mohamad Hafiq Abang Kassim berkata, makan malam bertujuan  menyatukan masyarakat pelbagai kaum.

“Makan malam ini adalah bagi menyatukan hubungan antara kita semua tidak kira Melayu,Cina,Iban, Melanau dan dalam Islam juga kita dituntut untuk saling mengenali antara satu sama lain dan hormat menghormati.

“Majlis makan malam ini diadakan dua kali dalam setahun dengan satu matlamat satu tujuan iaitu mengeratkan silaturahim sesama kita demi perpaduan ukwah dalam organisasi ini.

“Kita menolak pandangan sesetengah pihak, bahawa pertubuhan seperti ini diwujudkan atas dasar kepentingan sendiri untuk mengaut untung serta dianggap sebagai gangsterisme,” katanya di Dewan Kelab Melayu (MUC) Sibu, malam semalam.

Abang Mohamad Hafiq Abang Kassim menambah ini adalah satu fitnah atau buruk sangka yang dilontarkan oleh sesetengah pihak.

“Jika benar wujudnya pertubuhan ini, pihak Jabatan Pendaftaran Pertubuhan Malaysia tidak akan meluluskannya,” tambahnya.

Turut hadir sama, Timbalan Menteri Pendidikan,Inovasi dan Pembangunan Bakat yang juga Ahli Dewan Undangan Negeri (ADUN) Nangka, Datuk Dr. Annuar Rapa’ee, Timbalan Menteri Kesihatan Awam, Perumahan dan Kerajaan Tempatan (Kesihatan Awam dan Perumahan) yang juga ADUN Pelawan Michael Tiang Ming Tee serta calon GPS Sibu, Clerence Ting.

See author's posts


MARA, Petronas Dagangan bantu usahawan PKS

KUALA LUMPUR: Majlis Amanah Rakyat (MARA) dan Petronas Dagangan Bhd (PDB) semalam menandatangani Memorandum Persefahaman (MoU) sebagai inisiatif bersama untuk membangun dan meningkatkan keupayaan serta daya saing perniagaan Perusahaan Kecil dan Sederhana (PKS) Bumiputera khususnya yang terlibat dalam bidang automotif serta makanan.

Menteri Pembangunan Luar Bandar, Datuk Dr. Abdul Latiff Ahmad berkata, banyak PKS tempatan yang berpotensi besar tetapi berhadapan cabaran seperti kekangan kewangan, kekurangan pensijilan dan pengetahuan perniagaan untuk bersaing dengan jenama yang lebih besar di pasaran.

Justeru itu, katanya, kerjasama selama tiga tahun tersebut bakal memberi manfaat kepada usahawan Bumiputera untuk meluaskan dan meneroka pasaran baharu melalui rangkaian Kedai Mesra Petronas dan Pusat Servis Automotif Petronas AutoExpert.

“Saya teruja dan berbesar hati dengan inisiatif PDB dan MARA dalam usaha membimbing dan membawa PKS tempatan ke satu tahap yang lebih baik yang mampu mempercepatkan pertumbuhan perniagaan mereka, terutama dalam waktu yang mencabar ini,” katanya dalam satu kenyataan yang dikeluarkan sempena permeteraian MoU tersebut.

MoU itu ditandatangani oleh Pengarah Urusan dan Ketua Pegawai Eksekutif PDB, Azrul Osman Rani dan Ketua Pengarah MARA, Datuk Azhar Abdul Manaf, disaksikan Abdul Latiff dan Naib Presiden Pemasaran, Perniagaan Hilir Petronas, Datuk Seri Syed Zainal Abidin Syed Mohd Tahir.

Abdul Latif berkata, MARA dan PDB menyasar untuk membantu usahawan memasarkan produk mereka ke lebih 750 Kedai Mesra Petronas di seluruh negara dan pemilihan produk akan dilaksanakan melalui ‘Product Pitching’ bersama panel daripada wakil PDB dan MARA bagi mengenal pasti potensi produk yang akan dipasarkan.

Menerusi kerjasama itu juga pengusaha bengkel berpeluang menyertai bengkel Petronas AutoExpert dan Auto Servis yang dibangunkan oleh Petronas Lubricant Marketing Malaysia (PLMM).

Menurutnya, bengkel automotif tempatan yang layak akan bergabung dengan rangkaian Petronas AutoExpert, dengan akses kepada sistem dan peralatan membantu memudahkan perkhidmatan lebih efisien, skema penyelesaian serba lengkap, latihan, sokongan pemasaran, program perdagangan berkesan dan khidmat perundingan bagi pengembangan perniagaan yang lebih baik pada masa depan, serta memanfaatkan Petronas sebagai jenama global terkemuka.

“Bagi memastikan usahawan Bumiputera sentiasa mampan dan berdaya saing di pasaran tempatan, MARA menyediakan fasiliti yang boleh dimanfaatkan oleh usahawan seperti Program Latihan Keusahawanan, kemudahan pembiayaan perniagaan serta penyewaan lot komersial bagi meningkatkan kapasiti dan keupayaan syarikat,” katanya.

Setakat ini PDB mempunyai lebih 350 vendor PKS tempatan yang menyediakan pelbagai jenis produk di Kedai Mesra Petronas di seluruh negara.

Sementara itu, Syed Zainal berkata, Petronas sentiasa menyokong usaha untuk mempromosikan perniagaan tempatan dan mengukuhkan ekonomi domestik.

Menurutnya, inisiatif ini selaras dengan agenda pertumbuhan strategik PDB untuk mengembangkan perniagaan bukan bahan bakar, meningkatkan kesedaran, penerimaan barang dan kemampuan tempatan yang berkualiti. – Bernama

See author's posts


Sebuah lagi Muzium Budaya Borneo akan dibina di Bintulu – Abang Johari

KUCHING: Sarawak bakal memiliki sebuah lagi Muzium Budaya Borneo yang akan dibina di Bintulu, terletak di bahagian utara negeri ini.

Premier Sarawak Tan Sri Abang Johari Tun Openg berkata bahagian Bintulu mempunyai sejarahnya yang tersendiri yang perlu dikongsikan kepada umum.

“Kami telah luluskan sebuah lagi muzium di Bintulu. Ia akan disiapkan dalam tempoh tiga tahun. Ramai warga asing di Bintulu terutama di kawasan perindustrian dan ini akan menarik kunjungan orang Korea, Jepun dan lain-lain ke Bintulu untuk menikmati dan mengetahui sejarah Bintulu,” katanya ketika berucap merasmikan Restoren Muzium Borneo di sini malam tadi.

Mengimbau kembali bagaimana tercetusnya idea untuk mewujudkan Muzium Budaya Borneo yang ada pada masa ini, beliau berkata perancangan itu telah dibuat semasa  beliau memegang jawatan Menteri Pelancongan Sarawak ketika Yang Dipertua Negeri Sarawak Tun Abdul Taib Mahmud adalah Ketua Menteri.

“Kompleks muzium ini termasuk bangunan muzium lama dan muzium baharu. Selain itu kita juga mempunyai muzium semula jadi, kompleks Islam berhampiran dan restoran yang menyajikan masakan tempatan,” tambahnya.

Muzium Budaya Borneo yang dibuka kepada umum sejak Mac tahun lepas merupakan sebuah muzium bertaraf dunia, direka dan dilengkapi dengan kemudahan abad ke-21.

Selain pameran artifak dan spesimen unik, muzium itu turut mempamerkan sejarah serta kehidupan masyarakat Sarawak di zaman dahulu. – Bernama.

See author's posts


Keberkesanan utiliti penentu kerajaan efektif

KUCHING: Keberkesanan sesebuah utiliti adalah satu perkara yang penting dan cara mudah bagi melihat sama ada sesebuah kerajaan tersebut adalah efektif.

Menteri Utiliti, Dato Sri Dr. Stephen Rundi Utom berkata, bukan hanya utiliti dari segi air, bekalan elektrik dan juga sistem komunikasi yang baik adalah penentu sama ada kerajaan kita telah melakukan sistem penyampaian yang efektif.

“Ini kerana, utiliti adalah perkara yang sensitif, seperti bekalan air yang mana kita perlukan air saat kita dilahirkan di dunia ini.

“Sehari tanpa air, masyarakat akan berasa tidak senang dan dari sinilah mereka akan melihat sama ada pihak kita dapat memenuhi tanggungjawab dalam meastikan bekalan air sentiasa ada,” ujarnya.

Beliau berkata demikian pada Majlis Anugerah Pencapaian Cemerlang (APC) Kementerian Utiliti di sebuah hotel terkemuka di sini, semalam.

Katanya, projek bekalan air dan juga projek rakyat yang masih dalam proses pelaksanaan tetapi sebahagiannya telah berjaya diselesaikan.

“Antaranya, isu bekalan air di Siburan, Kabong, Meradong, Balingian, Sg Asap, Asajaya dan sebahagian besar di Sadong Jaya.

“Ini mungkin satu kejayaan kecil namun bagi kita ia adalah satu kejayaan yang memberikan sesuatu yang terbaik,” ujarnya.

Beliau turut menasihatkan warga kementerian untuk sentiasa mengambil tahu dan menerima apa juga keluhan masyarakat.

“Kita harus menerima keluhan atau rungutan mereka, tidak kira sama ada ia mempunyai isi atau tidak.

“Jika informasi itu tidak penting, maka kita perlu memaklumkan kepada pihak yang menyalurkan maklumat itu, ia adalah tidak benar.

“Ini kerana ada pihak sekarang yang cuba memutar belitkan keadaan dan menimbulkan isu bagi mengeruhkan keadaaan walaupun ia tidak berkaitan dengan kita,” kata Rundi.

Pada majlis sama, seramai lapan orang pegawai dan kakitangan kementerian menerima APC bagi 2019.

Rundi turut menggesa semua kakitangan untuk terus mengekalkan momentum kecemerlangan dan standard yang telah berjaya dicapai malah sentiasa berusaha meningkatkan kecemerlangan.

Oleh Alexandra Lorna

See author's posts


Kerja tangan gelandangan dijual di stesen Petronas Sarawak

SIBU, 26 Nov (Bernama) — Hasil kerja tangan gelandangan yang menjalani latihan di Tempat Transit Geladangan (TTG) di sini, akan dijual di stesen Petronas di negeri ini.

Ketua (Jualan Wilayah Sarawak) Petronas Dagangan Berhad Abby Sukardy Mohamad berkata melalui inisiatif itu juga tabung kutipan derma buat TTG akan ditempatkan di stesen Petronas bagi membolehkan orang ramai menghulurkan sumbangan.

Katanya projek yang dimulakan di stesen Petronas di daerah Sibu itu bukan hanya untuk memupuk kesedaran orang ramai tetapi juga membantu TTG menjana pendapatan.

“Terdapat 15 stesen Petronas di Sibu dan tabung derma TTG akan ditempatkan di kaunter juruwang. Kita akan mula jual kerja tangan seperti anyaman bakul dari TTG Sibu di tujuh stesen Petronas menjelang Disember tahun ini dan stesen Lanang Barat di sini menjadi premis pertama,” katanya.

Beliau berkata demikian ketika berucap pada majlis pelancaran ‘Project Another Chance for Homeless’ di stesen Petronas Lanang Barat, di sini hari ini.

Abby berkata Petronas Sarawak dipelawa Pejabat Residen Bahagian Sibu untuk menjadi rakan strategik TTG Sibu sejak sejak awal tahun ini.

Menurutnya kerjasama itu bertujuan menyemai kesedaran orang ramai mengenai komuniti gelandangan di Sibu di samping mewujudkan kerjasama erat dengan pihak berkuasa tempatan.

Katanya pada tahun ini sahaja Petronas Sarawak telah mengadakan pelbagai aktiviti bersama TTG Sibu seperti majlis berbuka puasa, kutipan derma melalui program kitar semula serta program tanggungjawab sosial korporat (CSR).

— BERNAMA

See author's posts


Kerajaan ambil alih operasi SeDidik

KUCHING: Kerajaan Sarawak melalui Kementerian Kebajikan, Kesejahteraan Komuniti, Wanita, Keluarga dan Pembangunan Kanak-kanak mengambil alih operasi SeDidik bagi menyebarluas pendidikan awal kanak-kanak yang berkualiti ke kawasan luar bandar.

Ketua Menteri, Datuk Patinggi Abang Johari Tun Openg yakin tanggungjawab yang dipikul oleh kementerian berkenaan mampu mengangkat tahap pendidikan awal kanak-kanak luar bandar lebih berkualiti seperti yang dilksanakan oleh Perbadanan Pembangunan Ekonomi Sarawak (SEDC).

“Kita (pada masa yang sama) dapat memasukkan sentimen budaya dalam silibus yang akan kita anjurkan di peringkat awal kanak-kanak dan di peringkat sekolah rendah dan menengah,” katanya.

Abang Johari berkata demikian pada majlis penyerahan SeDidik Sdn Bhd oleh SEDC kepada Kementerian Kebajikan, Kesejahteraan Komuniti, Wanita, Keluarga dan Pembangunan Kanak-kanak di Wisma Bapa di sini semalam.

Beliau mengakui sentimen budaya Sarawak harus dipertahankan oleh rakyat negeri ini termasuklah menerapkannya kepada generasi muda di peringkat umur mereka menerima pendidikan awal.

“Anak-anak kita sudah tentu kita adunkan silibus mengikut acuan yang dikehendaki oleh kerajaan negeri Sarawak dan akhirnya mereka dapat diberi latihan serta mengikuti sistem pendidikan yang lebih berkualiti untuk masa depan mereka,” tegasnya yang turut bercadang memasukkan sentimen budaya Sarawak ke peringkat pendidikan rendah dan menengah.

Hasrat itu kata Abang Johari selari dengan kenyataan Menteri Perpaduan Negara, Datuk Halimah Mohamed Sadique iaitu ‘jika anda benar-benar ingin melihat rakyat sebenar yang bersatu dan mereka dapat menghargai antara satu sama lain budaya; Sarawak adalah modelnya’.

Maka, Abang Johari memberitahu beliau mencadangkan sendiri kepada Dato’ Sri Fatimah Abdullah (Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak) untuk bekerjasama dengan Menteri Perpaduan Negara bagi menerapkan filosopi Rukun Negara dan sentimen budaya Sarawak ke dalam silibus pendidikan awal kanak-kanak.

“Dalm masa kita hendak meningkatkan keadaan Sarawak sebagai negeri yang maju menjelang 2030 susah tentu dalam masa 10 tahun ini kita bukan sahaja meningkatkan infrastruktur yang kita bina melalui jalan raya, bekalan air dan elektik serta internet.

“Saya rasakan anak-anak kita (di luar bandar) mesti didedahkan dengan infra terkini agar setanding dengan pembangunan (di bandar) yang kita bina selama ini,” ujarnya.

Pada masa yang sama, Abang Johari mengingatkan kementerian itu untuk mengekalkan momentum kualiti cemerlang SEDC sebelum ini dalam membangunkan pendidikan awal kanak-kanak melalui SeDidik.

“Kekalkan kualiti yang diamalkan oleh SEDC dan kita harus memperkembangkannya agar anak-anak kita terutama di luar bandar dapat menikmati pendidikan yang berkualiti,” tegasnya.

Pada majlis itu, Abang Johari menyaksikan simbolik penyerahan SeDidik daripada SEDC yang diwakili oleh Pengerusi SEDC Sarawak, Tan Sri Datuk Amar Abdul Aziz Hussain yang menyampaikan dokumen ringkas kepada Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak Sarawak, Dato’ Sri Fatimah Abdullah.

Hadir sama Menteri Muda Kesejahteraan Komuniti, Datuk Francis Harden Hollis, Menteri Muda Wanita, Keluarga dan Pembangunan Kanak-Kanak, Rosey Yunus.

Oleh Diyana Samsuddin

See author's posts


ATM akan hantar bekalan makanan di Sabah, Sarawak

PUTRAJAYA:  Aset Angkatan Tentera Malaysia (ATM) termasuk
helikopter akan diatur gerak ke kawasan pedalaman di Sabah dan Sarawak untuk
menghantar bekalan makanan dan keperluan asas sepanjang tempoh Perintah Kawalan
Pergerakan (PKP) berkuat kuasa.

Menteri Kanan
(Kluster Keselamatan) Datuk Seri Ismail Sabri Yaakob berkata, Mesyuarat Khas
Covid-19 Bersama Menteri-menteri Besar dan Ketua-ketua Menteri semalam
bersetuju supaya tindakan berkenaan diambil.

“Kita dapat
aduan dari penduduk di rumah panjang misalnya… kadang-kadang tidak
dapat dihantar barangan keperluan asas kepada mereka.

“Jadi mesyuarat
telah putuskan dan telah dipersetujui bahawa pihak tentera akan menggunakan
aset mereka seperti helikopter untuk hantar produk-produk ataupun
barang-barangan makanan dan keperluan asas ke kawasan pendalaman di Sabah dan
Sarawak,” katanya.

Ismail Sabri yang
juga Menteri Pertahanan berkata, penduduk di kawasan berkenaan tidak perlu
khuatir kerana kerajaan akan sentiasa memastikan bekalan makanan dan sebagainya
untuk mereka mencukupi.

Beliau berkata
demikian pada sidang media selepas menghadiri mesyuarat berkenaan yang
dipengerusi Perdana Menteri Tan Sri Muhyiddin Yassin.

Rabu lepas, Muhyiddin
mengumumkan PKP yang dikuat kuasa sejak 18 Mac lepas dan sepatutnya berakhir semalam
dilanjutkan sehingga 14 April. – BERNAMA

See author's posts


Terus kukuhkan cengkaman

SKUAD Sri Aman FA mengukuhkan cengkaman di kedudukan tangga teratas saingan Liga SSC-FAS 2021 bagi Zon Tengah selepas membenam Sarikei FA 3-0 dalam aksi yang berlangsung di Kompleks Sukan Sri Aman petang kelmarin.

Pasukan bimbingan Sufian Ibrahim dan dibantu Ramos Sari dan Ramles Sari itu setakat ini sudah mencatat empat kemenangan, sekali seri dan mengumpul sebanyak 13 mata di belakang Kapit FA yang mengumpul sebanyak lapan mata.

Dalam pertemuan itu, skuad yang diberi gelaran “The Sleeping Croc” tekad untuk terus memburu rentak kemenangan bagi melebarkan jurang mata dengan pasukan lain manakala Sarikei FA pula mahu bangkit daripada kekecewaan seri menentang Sibu FA, minggu lalu.

Corak permainan berhati-hati dipamerkan kedua-dua pasukan dalam suku pertama permainan dengan masing-masing cuba mencari peluang bagi mendapatkan jaringan.

Tuan rumah mendapat dua peluang keemasan menerusi pemain sayapnya, Awang Shukry Awang Sebini pada minit ke-20 yang melakukan rembatan deras di luar kotak penalti tetapi sekadar melepasi palang gol Sarikei FA.

Disusuli penyerang sensasi Sri Aman FA, Mohd Adif Salim lima minit selepas itu yang melepaskan peluang membuat jaringan tatkala satu lawan satu dengan penjaga gol Sarikei FA, Abang Muhd Hazim yang mudah ditepis keluar.

Kebuntuan jaringan terlerai pada minit ke-32 apabila Mohd Adif bijak manfaatkan ruang hasil hantaran silang Awang Shukry untuk sempurnakan gol padang bagi meletakkan tuan rumah di depan.

Berselang 13 minit selepas itu, Awang Shukry menambah derita Sarikei FA apabila jaringan pada minit-minit akhir separuh masa pertama apabila beliau mudah menewaskan penjaga gol lawan dengan rembatan dari tepi dan keputusan 2-0 kekal hingga tamat.

Bersambung babak kedua pula, Sarikei FA yang dikendali oleh Fadilah Bit mencuba sedaya upaya merapatkan jurang gol, namun kekentalan barisa pertahanan yang diketuai ketua pasukannya, Abang Nur Afirman Abang Norazman berjaya menafikan segala percubaan mereka menembusi benteng tuan rumah.

Asakan keras pertahanan Sarikei FA pada minit ke-79 telah memberikan sepakan penalti buat pasukan tuan rumah. Zharif Yazin Nasaruddin mudah menyempurnakan sepakan penalti dan Sri Aman FA kukuh mendahului 3-0 dihadapan dan kedudukan itu kekal sehingga wisel penamat dibunyikan oleh pengadil perlawanan, Mark Ha Teley.

Keputusan itu menyaksikan Sri Aman FA mengutip 13 mata di kedudukan teratas Zon Tengah dalam saingan Liga SSC-FAS 2021 manakala Sarikei FA kekal di tangga tercorot dengan dua mata selepas mengharungi lima perlawanan.

Oleh ADI SAFARMAN

See author's posts


Usahawan wanita paling sibuk jalani PKP

KUALA LUMPUR: Usahawan wanita merupakan orang paling sibuk di tengah-tengah pelaksanaan Perintah Kawalan Pergerakan (PKP) oleh kerajaan sejak 18 Mac lepas memandangkan mereka perlu mengendalikan pelbagai tugasan dalam waktu yang sama.

Pengarah Urusan Madcat World Sdn Bhd, Nuraizah Shamsul Baharin berkata usahawan wanita perlu menjalankan perniagaan sambil menjaga anggota keluarga, menguruskan persekolahan anak-anak di rumah, membuat kerja-kerja rumah sementara menghadiri mesyuarat Zoom dan mendapatkan barang-barang runcit.

Beliau menyifatkan PKP sebagai keseimbangan antara urusan kerja dan urusan rumah yang sentiasa berada dalam ketidaktentuan.

Secara ringkasnya, pandemik Covid-19 telah memberi kesan kepada seluruh gaya hidup usahawan wanita di tempat kerja mahupun di rumah.

Dalam realiti norma baharu ini, bukan sahaja golongan wanita perlu bekerja dari rumah, malah, mereka perlu membuat semua kerja rumah.

“Saya masih ingat sewaktu minggu pertama bekerja dari rumah. Sebagai wanita Asia, kita telah dibiasakan untuk membuat kerja-kerja rumah sebagai peranan utama kita di rumah.

“Saya tidak boleh berhenti daripada membersihkan rumah, ia telah menjadi obsesi memandangkan saya tidak lagi boleh memanggil tukang cuci ke rumah saya,” katanya kepada Bernama.

Nuraizah berkata syarikatnya iaitu Madcat World membangunkan aplikasi mudah alih, justeru, sebagai syarikat yang berasaskan teknologi, para pekerja boleh bekerja dari rumah walaupun mengambil masa untuk menyesuaikan diri.

“Begitulah kenyataan norma baharu yang kedua; pejabat sebenarnya adalah tempat di mana kita bersosial sebagai seorang manusia.

“Interaksi ini masih diperlukan oleh pengaturcara muda yang berasa kehilangan tanpa mentor yang memimpin,” katanya.

Madcat World Sdn Bhd merupakan syarikat multimedia berstatus MSC yang mengeluarkan aplikasi, kandungan dan perkhidmatan mudah alih kepada pengendali mudah alih dan Internet.

Syarikat itu mempunyai lebih 800,000 muat turun di 201 negara bagi aplikasi mudah alihnya yang melibatkan kandungan Islam, gaya hidup dan kesihatan, produktiviti, hiburan dan permainan.

Berkongsi pengalamannya, Nuraizah berkata cabaran terbesar bagi beliau untuk bekerja dari rumah adalah mengajar anaknya yang berusia enam tahun yang lebih sanggup bermain Roblox iaitu platform permainan dalam talian berbanding menyiapkan kerja rumah.

“Namun, saya terkejut apabila mendapati dia belajar banyak perbendaharaan kata, walaupun dalam Roblox, namun, ia masih mengagumkan,” katanya.

Walaupun menyesuaikan diri dengan perubahan gaya hidup itu akan mengambil masa, Nuraizah menggariskan beberapa langkah untuk kekal waras semasa bekerja dari rumah iaitu memberikan masa kepada diri sendiri, mencari rangkaian sokongan dan mempelajari sesuatu yang baharu.

“Saya mempunyai dua kumpulan sokongan – pertama, rakan-rakan usahawan wanita di WENA (Persatuan Rangkaian Usahawan Wanita Malaysia) Malaysia, dan satu lagi ialah kumpulan rangkaian perniagaan yang dinamakan sebagai BNI.

“Rangkaian sokongan seumpama ini lebih diperlukan daripada segala-galanya, inilah orang yang akan mendengar masalah anda, memberikan idea baharu dan menyediakan sokongan emosi dan perniagaan apabila diperlukan. Ia juga boleh menjadi sekumpulan rakan anda; menjadi anggota keluarga atau kawan sekerja,” katanya.

Pendapat Nuraizah ini boleh dibaca menerusi https://www.bernama.com/en/thoughts/news.php?id=1842600

THOUGHTS atau Tinta Minda merupakan ruangan baharu di Bernama.com yang memberi peluang kepada pakar-pakar pelbagai bidang untuk berkongsi pandangan dan idea mereka mengenai pelbagai tajuk dan isu-isu semasa.- Bernama

See author's posts


PESAWAT SRIWIJAYA TERHEMPAS

JAKARTA: Pesawat komersial Sriwijaya Air yang terputus hubungan selepas berlepas dari ibu kota Jakarta menuju ke Pontianak, disahkan terhempas di perairan Kepulauan Seribu, Jakarta, semalam.

Menteri Perhubungan Indonesia, Budi Karya Sumadi dalam siaran media menerusi webinar berkata, pesawat itu dipercayai terhempas di sekitar Pulau Laki dan Pulau Lancang, di kawasan perairan Kepulauan Seribu.

“Presiden (Presiden Indonesia Joko Widodo) memberikan arahan kepada kami untuk memaksimumkan upaya pencarian,” kata Budi Karya.

Beliau berkata pelbagai agensi mencari dan menyelamat seperti Badan Nasional Pencarian dan Pertolongan (BASARNAS) dan Tentera Indonesia, sedang melakukan pencarian di perairan itu.

Sementara itu Deputi Operasi dan Kesiapsiagaan BASARNAS, Bambang Suryo Aji berkata tumpuan pencarian kini adalah bagi mengesan titik koordinat jatuhnya pesawat itu.

“Diharapkan malam ini (semalam) kita dapat mengesan titik lokasi pesawat itu jatuh terlebih dahulu dan usaha pencarian seterusnya akan disambung esok pagi ,” kata Bambang Suryo Aji.

Pesawat jenis Boeing 737-500 yang membawa 62 penumpang dan anak kapal itu dilaporkan terputus hubungan selepas berlepas dari Lapangan Terbang Soekarno Hatta, Jakarta,jam 2.36 petang waktu Indonesia Barat.

Kontak terakhir pesawat itu dengan menara kawalan udara adalah pada jam 2.40 petang waktu Indonesia Timur.

Pesawat itu dijadualkan tiba di Pontianak, jam 3.15 jam waktu Indonesia Timur (4.15 waktu Indonesia Barat).

Pada masa sama, pihak berkuasa Indonesia telah meningkatkan operasi mencari pesawat Sriwijaya Air yang disahkan terhempas di perairan Kepulauan Seribu semalam.

Kementerian Perhubungan, Badan Nasional Pencarian dan Pertolongan (BASARNAS), polis Indonesia (Polri), Tentera Indonesia (TNI) dan agensi lain berkaitan dalam kenyataan bersama memaklumkan operasi pencarian bermula 6.00 pagi semalam adalah bagi mencari bangkai pesawat di perairan berkenaan.

“Data jumlah personel yang terlibat dalam operasi setakat pagi ini sebanyak 326 personel, jumlah kapal 38 unit, dua helikopter dan dua pesawat udara, masing-masing dari BASARNAS, TNI, Polri, Kementerian Perhubungan, Badan Nasional Pengurusan Bencana Indonesia (BNPB) dan lain-lain.

“Kapal-kapal tersebut dilengkapi dengan peralatan seperti Multibeam Echosounder dan Remotely Operated Vehicle (ROV) untuk mengesan dan mencari bangkai pesawat, selain pasukan penyelam,”  menurut kenyataan itu.

Pesawat jenis Boeing 737-500 yang membawa 62 penumpang dan anak kapal itu dilaporkan terputus hubungan selepas berlepas dari Jakarta menuju ke Pontianak pada 2.36 petang waktu Indonesia Barat, sebelum disahkan terhempas di perairan Kepulauan Seribu, Jakarta.

Sementara itu, tiada rakyat Malaysia di dalam pesawat Sriwijaya Air, yang dilaporkan terhempas di perairan Kepulauan Seribu di Indonesia.

Menurut kenyataan Kedutaan Besar Malaysia di Jakarta, pihak kedutaan telah dimaklumkan tiada warga negara Malaysia terbabit dalam nahas berkenaan.

Pesawat jenis Boeing 737-500  yang membawa 62 penumpang termasuk anak kapal itu dilaporkan terputus hubungan selepas berlepas dari Lapangan Terbang Soekarno Hatta, Jakarta menuju Pontianak, pukul 2.36 petang waktu Indonesia Barat.

Kontak terakhir pesawat itu dengan menara kawalan adalah pada jam 2.40 petang waktu Indonesia Timur.-Bernama

See author's posts


Pusat Digital Komuniti galak generasi kuasai ilmu digital

PENUBUHAN Pusat Digital Komuniti (PDK) di Dewan Serbaguna Kampung Bahagia Jaya Teku merupakan antara inisiatif Kerajaan Sarawak dalam usaha menggalakkan lebih generasi muda terutamanya pelajar menguasai kemahiran digital.

Pada majlis perasmian PDK tersebut, Menteri Muda Pendidikan, Sains dan Penyelidikan Teknologi, Dr Annuar Rapa ‘ee mengumumkan peruntukan RM10,000 untuk menubuhkan Kelab PDK Kampung Bahagia Jaya Teku.

Penubuhan Kelab PDK tersebut bagi menarik lebih ramai pengguna terutamanya golongan muda dan pelajar memanfaatkan kemudahan tersebut.

Setiap ahli Kelab PDK akan mendapat kad keahlian berserta QR code untuk kehadiran mereka dan manfaat lain.

Dr Annuar berkata, penubuhan PDK di Kampung Bahagia Jaya Teku adalah selaras dengan keperluan pembangunan ekonomi digital yang kini sedang rancak dilaksanakan oleh Kerajaan Sarawak.

“Golongan muda dengan tanpa mengira mereka yang berada di pesisir bandar mahupun luar bandar harus menguasai kemahiran digital.

“Dengan adanya kemahiran ini, anak-anak kita akan mendapat akses tanpa sempadan sekaligus akan memajukan mereka. Jika anda tidak menguasainya, mereka akan ketinggalan,” jelasnya.

Dr Annuar yang juga Ahli Dewan Undangan Negeri (ADUN) Nangka menyeru golongan muda di kawasan terbabit supaya memanfaatkan PDK tersebut sebagai platform untuk memajukan diri dan berinovasi.

“Penubuhan PDK ini menelan kos yang mahal, justeru itu saya mahu semua golongan muda dan pelajar memanfaatkannya.

“Saya tidak mahu hanya seorang dua sahaja yang datang. Anak -anak semua harus memanfaatkannya dengan sebaiknya,” ujarnya.

Katanya, golongan muda harus bersyukur dengan inisiatif Kerajaan Sarawak menyediakan kemudahan pusat digital tersebut.

“Sekiranya anak kita tidak pandai memakai tekonologi digital untuk menghasilkan pulangan yang lebih baik, kita akan rugi,” ujarnya lagi.

Majlis perasmian PDK Kampung Bahagia Jaya Teku berlangsung serentak dengan Perasmian International Digital Economy Conference Sarawak (IDECS) 2020 di Borneo Convention Centre Kuching (BCCK).

Upacara perasmian IDECS yang berlangsung di BCCK disempurnakan oleh Ketua Menteri, Datuk Patinggi Abang Johari Tun Openg.

Oleh Akun Giman

See author's posts


25 belia Igan sertai konvoi

KUCHING: Seramai 25 belia dari P207 Igan melakukan penjelajahan menggunakan motosikal selama lima hari bermula 16 hingga 20 September.

Perjalanan konvoi ini bermula dari Kampung Sekaan Besar Matu sehingga ke Telok Melano.

Ketua rombongan, Wan Viyarahman Wan Zullkiplee berkata, program ini bertujuan merapatkan hubungan antara Pemuda Gabungan Parti Sarawak (GPS) dari pelbagai kawasan.

“Seperti kita tahu, kawasan Igan adalah kubu kuat GPS sejak dulu dan kita mahu mempertahankan kubu ini daripada dicerobohi.

“Justeru, kita mengambil keputusan untuk melakukan penjelajahan ini bagi melatih mental dan fizikal para pemuda GPS kawasan Igan sebelum menempuh Pilihan Raya Negeri (PRN),” katanya ketika berucap pada Program Sambutan Rombongan Jelajah Belia Parlimen P207 Igan di Pusat Khidmat Satok, semalam.

Sementara itu, Timbalan Ketua PBB Cawangan Satok, Datuk Ibrahim Baki memuji usaha yang dilakukan oleh mereka kerana bersedia awal dari segi mental dan fizikal sebelum menghadapi PRN.

“Pemuda PBB kawasan Igan jelas menampakkan kesungguhan mereka untuk mengekalkan kerusi GPS di kawasan itu.

“Saya harap dengan adanya aktiviti konvoi ini akan merapakatkan ukhwah antara mereka,” ujarnya.

Kumpulan ini menempuh perjalanan dari Kampung Sekaan Besar Matu ke Sibu, Kuching, Sematan dan berakhir di Telok Melano.

Oleh Nur Ain Otsman

See author's posts


Keakraban, kerjasama Malaysia-Brunei perlu diperkukuh

KUALA LUMPUR: Keakraban, semangat kejiranan serta kerjasama dua hala  dalam pelbagai bidang  termasuk hubungan diplomatik antara Malaysia dan Brunei,  perlu  diperkukuhkan lagi demi kepentingan dan kesejahteraan ekonomi bersama, titah  Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Seri Paduka menzahirkan  keyakinan, aliran perdagangan dan pelaburan  antara Malaysia dan Brunei dapat terus dipertingkatkan lagi, khususnya jalinan kerjasama perniagaan dalam sektor perusahaan mikro, kecil dan sederhana (MSME) kedua-dua negara.

“Al-Sultan Abdullah  turut  menzahirkan  harapan agar Brunei  dapat mempertimbangkan cadangan Malaysia bagi mewujudkan Laluan Hijau Timbal Balik  untuk menghidupkan semula sektor ekonomi  dua negara itu,  susulan impak Covid-19,”  kata Datuk Pengelola Bijaya Diraja Istana Negara Datuk Ahmad Fadil Shamsuddin dalam satu kenyataan semalam.

Ahmad Fadil  berkata, perkara itu dizahirkan Al-Sultan Abdullah dalam  Majlis Menghadap Perpisahan oleh Pesuruhjaya Tinggi Brunei ke Malaysia Datuk  Paduka Alaihuddin Mohd Taha dan isteri, Datin Mariani Bongsu, di Istana Negara semalam.

Berangkat sama ke majlis itu Raja Permaisuri Agong Tunku Hajah Azizah Aminah Maimunah Iskandariah.

Alaihuddin  secara rasmi mula berkhidmat sebagai Pesuruhjaya Tinggi Brunei ke Malaysia pada 25 November 2014 dan akan menamatkan penempatannya pada hujung bulan ini.

Dalam majlis pada 11.00 pagi semalam Seri Paduka  turut menzahirkan penghargaan kepada  Alaihuddin atas perkhidmatan  beliau sepanjang enam tahun di Malaysia, khususnya dalam memperkukuhkan hubungan istimewa dan kerjasama erat  antara kedua-dua negara.

“Seri Paduka Baginda merakamkan ucapan terima kasih kepada  Alaihuddin dan Kerajaan Brunei atas kerjasama baik, khususnya dalam menjayakan repatriasi rakyat kedua-dua negara yang terkandas ekoran daripada sekatan perjalanan akibat penularan wabak Covid-19.

“Sehingga kini, seramai 160 rakyat Brunei di Malaysia telah selamat pulang melalui kerjasama ini. Al-Sultan Abdullah turut menzahirkan penghargaan kepada  kerajaan Brunei atas sumbangan berbentuk kit ujian Covid-19 kepada Malaysia,” kata Ahmad Fadil. – Bernama

See author's posts


IATA gesa syarikat penerbangan Asia Pasifik bersedia beralih kepada SAF

ISTANBUL: Persatuan Pengangkutan Udara Antarabangsa (IATA) menggesa syarikat penerbangan di Asia Pasifik untuk mengukuhkan kesediaan mereka dalam peralihan kepada mandat bahan api penerbangan mampan (SAF).

Naib Presiden Serantau IATA bagi Asia Pasifik Philip Goh berkata, dasar dan insentif kerajaan adalah penting untuk menggalakkan peningkatan pengeluaran SAF.

Katanya pembangunan mandat SAF di Asia Pasifik tidak secepat di rantau lain.

“Kebanyakan syarikat penerbangan dan kerajaan di rantau ini baru memulakan perjalanan SAF mereka.

“Kami bekerjasama rapat dengan pihak berkepentingan untuk memacu perjalanan SAF, termasuk menggalakkan kerajaan di rantau ini untuk membantu melaksanakan dasar bagi meningkatkan pengeluaran dan penggunaan SAF,” katanya pada taklimat media mengenai perkembangan terkini serantau bagi Asia Pasifik dan Asia Utara pada Ahad.

Taklimat media itu diadakan di luar mesyuarat agung tahunan IATA dan Sidang Kemuncak Pengangkutan Udara Dunia 2023 yang diadakan antara 4 dan 6 Jun di sini.

Goh menekankan keperluan kepada peningkatan pengeluaran secara besar-besaran untuk industri penerbangan dalam langkah ke arah komitmen penyahkarbonan menjelang 2030.

“Bagi mencapai sasaran tersebut, terdapat keperluan untuk memiliki sekitar 450 bilion liter SAF (seluruh dunia) menjelang 2050.

“Kami tidak mahu melepaskan peluang itu. Sokongan daripada kerajaan dan rakan rantaian nilai akan diperlukan dalam perjalanan ini,” katanya.

Dalam kenyataan berasingan, IATA berkata, pihaknya telah melancarkan siri pelan hala tuju yang bertujuan untuk menyediakan perincian langkah demi langkah tindakan penting kepada sektor penerbangan untuk mencapai pelepasan karbon sifar bersih menjelang 2050.

Ketua Pengarah IATA Willie Walsh berkata, pelan hala tuju itu adalah gesaan kepada tindakan untuk semua pihak berkepentingan penerbangan “untuk melaksanakan kaedah yang diperlukan untuk menjayakan transformasi asas penerbangan ini dengan dasar dan produk yang sesuai untuk dunia sifar bersih.”

Antara tumpuan utama ialah teknologi pesawat, tenaga dan infrastruktur bahan api baharu.

Menurut IATA, tumpuan untuk tenaga dan infrastruktur bahan api baharu ialah mengenai bahan api dan infrastruktur pembawa tenaga baharu dari lapangan terbang yang diperlukan untuk memudahkan penggunaan pesawat yang dijana oleh SAF atau hidrogen.

Tenaga boleh baharu memainkan peranan penting dalam memenuhi permintaan terhadap tenaga oleh sektor penerbangan dan pelan hala tuju menggariskan pencapaian untuk membolehkan pembangunan infrastruktur yang diperlukan. – Bernama

See author's posts


Malaysia kekal kompetitif

KUALA LUMPUR: Malaysia kekal kompetitif dalam menarik pelaburan ke negara ini walaupun berdepan dengan situasi pandemik Covid-19 yang mencabar, kata Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali.

Beliau berkata kedudukan Malaysia yang strategik, persekitaran perniagaan dan ekosistem yang kondusif serta inisiatif strategik berkaitan pelaburan diyakini akan terus menjadikan Malaysia sebagai destinasi pilihan di rantau ini.

Dalam menggulung perbahasan Titah Diraja pada persidangan Dewan Rakyat hari ini, katanya kementerian bertekad untuk terus mengadakan libat urus dengan kedutaan asing, dewan perniagaan asing dan lain-lain untuk mengukuhkan hubungan perdagangan dan pelaburan dengan pelabur asing.

Bagaimanapun, katanya kerajaan mengambil maklum mengenai landskap penyusutan pelaburan langsung asing (FDI) yang akan kekal mencabar dan kompetitif seperti dilaporkan oleh Jabatan Perangkaan Malaysia dan Pertubuhan Bangsa-Bangsa Bersatu mengenai Perdagangan dan Pembangunan (UNCTAD).

“Kerajaan tidak meremehkan laporan ini malah telah mengambil tindakan yang agresif dan berterusan, bukan sekadar untuk mengawal penyusutan tetapi berusaha untuk mencerdaskan pelaburan asing negara.

“Usaha ini juga untuk mencapai tahap pemulihan ekonomi negara,” katanya.

Beliau berkata kerajaan juga akan terus mengambil tiga pendekatan utama dalam mencerdaskan ekonomi negara seperti menjadikan Program Imunisasi Covid-19 Kebangsaan (PICK) sebagai pemangkin untuk membuka semula ekonomi secara selamat dan bersistematik.

“Sehingga 21 September lepas, sebanyak 93.2 peratus populasi dewasa telah menerima satu dos dan 80.2 peratus telah menerima dos kedua, seterusnya mencapai sasaran imunisasi kelompok yang ditetapkan.

“Perkembangan ini merupakan landasan terbaik dalam merangsang permintaan domestik,” katanya.

Menurut Azmin, kerajaan juga akan terus memperkukuh asas ekonomi negara melalui pelaksanaan dasar perdagangan dan pelaburan yang terbuka, telus dan mesra perniagaan.

“Ini termasuklah usaha yang sedang dijalankan oleh kerajaan bagi meratifikasi Perjanjian Komprehensif dan Progresif bagi Perkongsian Trans-Pasifik (CPTPP) dan Perjanjian Kerjasama Ekonomi Komprehensif Serantau (RCEP),” katanya.

Azmin berkata Malaysia juga akan terus menyasarkan pelaburan yang berkualiti tinggi, berorientasikan teknologi termaju, berpandukan Aspirasi Pelaburan Nasional (NIA) yang turut memberi fokus kepada kelestarian jangka masa panjang dengan menekankan elemen alam sekitar, sosial dan tadbir urus (ESG).

Mengenai penggunaan sumber tenaga boleh diperbaharui supaya seiring dengan negara-negara ASEAN dan kenderaan elektrik (EV), Azmin berkata berdasarkan trend penggunaan EV, ia menunjukkan peningkatan di peringkat global dan ASEAN.

Bagi menyokong ekosistem EV di negara ini, Azmin berkata MITI sedang mengenal pasti strategi baharu untuk mempromosikan industri EV kepada pelabur termasuk mengadakan perbincangan dengan Kementerian Kewangan dalam dialog Bajet 2022 baru-baru ini.

Ini termasuk strategi mengenai satu dasar yang merangkumi pakej insentif yang memberi fokus kepada pengguna bagi menarik pelaburan ekosistem EV selain mengukuhkan insentif sedia ada untuk pengeluar kenderaan dan komponen EV.

“Langkah ini dijangka dapat menggalakkan pelaburan dari segi pengeluaran EV atau komponennya, sokongan infrastruktur termasuk stesen pengecas EV dan meningkatkan permintaan pengguna terhadap penggunaan kenderaan EV,” katanya.

EV diramalkan akan menggantikan kenderaan berasaskan penggunaan tenaga fosil selaras dengan Matlamat Pembangunan Mampan Pertubuhan Bangsa-Bangsa Bersatu (UNSDG) bagi memelihara alam sekitar dan mengurangkan pelepasan karbon.- Bernama

See author's posts


Turun padang dekatkan pemimpin, rakyat

KABONG: Berjumpa, bertanya khabar, tampil dan mendengar sendiri keluhan rakyat mengenai isu-isu di peringkat kampung merupakan kaedah yang sering diterapkan oleh Ahli Dewan Undangan Negeri (ADUN) Kabong, Mohd Chee Kadir.

Menurut Chee Kadir, kaedah ini bukan sahaja mendekatkan pemimpin dengan rakyat, tetapi juga cara terbaik untuk pemimpin mengetahui secara terus permasalahan yang dihadapi rakyat.

Menurutnya lagi, pendekatan seperti itu sejajar dengan perjuangan Gabungan Parti Sarawak (GPS) yang mengutamakan keperluan rakyat Sarawak termasuk mereka di kawasan pedalaman dan luar bandar negeri ini.

“Sudah pasti saya akan memberikan perhatian terhadap setiap masalah yang dihadapi oleh rakyat. Apa pun masalah mereka, kita akan tetap memberikan keutamaan walaupun ada sebahagiannya terpaksa diselesaikan secara berperingkat-peringkat,” ujar beliau.

Dalam pada itu, Chee Kadir semalam telah berkesempatan menziarahi serta memberikan penghormatan terakhir seorang penduduk yang telah meninggal dunia di Kampung Hilir Darat Kabong.

Pada masa yang sama katanya, beliau lebih gemar mendengar sendiri permasalahan yang dihadapi masyarakat dengan menghadiri perjumpaan yang dianjurkan.

“Sudah pasti, saya akan berusaha sedaya upaya membantu rakyat dalam apa-apa jua isu yang berbangkit terutama yang melibatkan kepentingan bersama.

“Saya memberi jaminan akan meneruskan perjuangan untuk membela nasib rakyat di kawasan Dewan Undangan Negeri (DUN) Kabong ini tanpa pilih kasih dan tidak mengira kaum.

“Masih banyak yang perlu dilaksanakan di kawasan ini khususnya dalam aspek pembangunan,” ujar beliau.

Justeru, beliau menggesa agar rakyat di negeri ini kekal bersatu dan berdiri teguh di belakang Kerajaan Sarawak (GPS) untuk memastikan pembangunan berterusan.

“Ini penting bagi memudahkan kerajaan melaksanakan projek-projek pembangunan di sesebuah kawasan. Kerajaan GPS sentiasa berpegang teguh kepada janji-janji mereka, dan rakyat tidak perlu risau tentang itu,” tegas Chee Kadir.

Oleh Adi Safarman

See author's posts


Buka akaun bank untuk mudahkan pembayaran

BETONG: Para penerima Bantuan Sara Hidup (BSH) di negeri ini diingatkan supaya membuka akaun dan mengemaskini maklumat akaun di dalam permohonan pada masa akan datang.

Timbalan Menteri Kewangan II, Mohd Shahar Abdullah berkata ia dapat mengurangkan bilangan penerima secara pembayaran tunai dan penerima terpaksa hadir dan bersesak bagi mendapatkan bayaran.

“Saya menyeru para penerima bantuan BSH khasnya, diingatkan agar segera bertindak untuk membuka akaun serta mengemaskini maklumat akaun untuk tujuan memudahkan lagi bayaran oleh agensi pembayar.

“Bukan bantuan BSH sahaja, banyak lagi bantuan lain seperti contoh Bantuan Prihatin Nasional (BPN) dan juga Bantuan Khas Sarawakku Sayang (BKKS) yang memerlukan maklumat akaun terkini untuk tujuan pembayaran terus, sekaligus membantu mengurangkan bilangan penerima secara pembayaran tunai,” katanya semasa meninjau proses pembayaran bantuan BSH di Dewan Panglima Rentap di sini semalam.

Turut hadir Ahli Dewan Undangan Negeri (ADUN) Layar, Gerald Rentap Jabu dan ADUN Saribas, Mohammad Razi Sitam.

Mohd Shahar berkata masalah utama yang berlaku di negeri ini terutamanya, apabila tiba musim pembayaran apa-apa jenis bantuan sering menyaksikan penerima bantuan yang menggunakan baucer akan bersesak untuk mendapatkan pembayaran tunai.

“Masalah ini terjadi disebabkan para penerima bantuan itu tidak mempunyai akaun bank. Mereka akan diberi baucer dan perlu ditunai di bank seperti Bank Simpanan Nasional (BSN).

“Justerus saya sekali lagi mengingatkan kepada penerima bantuan di negeri ini agar membuka akaun dan mengemaskini maklumat akaun di dalam permohonan bantuan pada masa akan datang,” ujar beliau. Program yang dijalankan selama dua hari itu melibatkan seramai 1,697 penerima bantuan dari KerajaanPerikatan Nasional (PN) dan Kerajaan Gabungan Parti Sarawak (GPS) bagi Parlimen Betong.

Oleh Adi Safarman

See author's posts


Tiga premis perniagaan di Bandar Mukah terima AKHP

MUKAH: Tiga pasar raya di Bandar Mukah pada Isnin (25 Oktober) telah menerima Anugerah Kedai Harga Patut(AKHP) Tahun 2021 bagi Kategori Pasar Raya.

Penerima pasar raya tersebut ialah Everwin Supermarkat, Gafu Supermarket Sdn Bhd dan Medan Departmental  Store Sdn Bhd.

Sijil AKHP tersebut telah disampaikan oleh Pemangku Residen Mukah, Shafrie Saili pada majlis yang diadakan di  Bilik Persidangan Pusat Pentadbiran Baharu Mukah.

Nam Leong Departmental Store(Mukah) Sdn Bhd,  Everwin Supermarkat, Gafu Supermarket Sdn Bhd dan Medan Departmental  Store Sdn Bhd menerima Kategori Kedai Pakaian.

Sementara , A1 Stationery dan Chai Guan Stationery & Sport Equipment Co.  penerima anugerah bagi Kategori Alat Tulis/Buku, dengan  Kategori Pasar Mini pula adalah Nam Leong Departmental Store(Mukah) Sdn Bhd.

Turut hadir di majlis anjuran Pejabat Kementerian Perdangangan Dalam Negeri dan Hal Ehwal Pengguna (KPDNHEP) Cawangan Mukah, Ketua Pegawai Penguat Kuasa Daerah, Salihin Den, Timbalan Ketua Cawangan KPDNHEP  Mukah,  Mohamad Rizal Sehe dan Pegawai-pegawai KPDNHEP.

Oleh HENRY B SIYU

See author's posts


Keselamatan, kesihatan diutamakan

KUCHING: Penarikan semula kebenaran pembukaan bazar Ramadan susulan daripada jumlah kes Covid-19 yang semakin merisaukan menimbulkan pelbagai reaksi dalam kalangan masyarakat.

Menurut Menteri Muda Utiliti (Bekalan Air), Datuk Abdul Rahman Junaidi, keputusan tersebut dilakukan berikutan dengan jumlah kes Covid-19 di kawasan Kuching semakin meningkat.

“Berikutan dengan peningkatan kes Covid-19 yang semakin meningkat di Kuching, pihak Dewan Bandaraya Kuching Utara (DBKU) mengeluarkan kenyataan menarik semula kebenaran pembukaan bazar Ramadan.

“Keputusan ini dibuat kerana kita tidak ingin merisikokan keselamatan dan kesihatan masyarakat,” katanya ketika ditemui sidang media selepas mengadakan tinjauan tapak projek di Taman Botani Sarawak, di sini, semalam.

Dalam pada itu, Junaidi berkata peniaga masih boleh berniaga di hadapan rumah bagi menjana pendapatan dengan mematuhi Prosedur Operasi Standard (SOP) yang telah ditetapkan.

“Meskipun bazar tidak dibenarkan beroperasi, kita juga tidak menghalang para peniaga untuk berniaga di hadapan rumah dengan mematuhi SOP terutamanya penjarakan fizikal dan menyediakan QR kod MySejahtera di gerai jualan yang disediakan.

“Perkara yang akan dilakukan oelh pihak DBKU ialah mengingatkan para peniaga untuk sentiasa mematuhi garis panduan yang dikeluarkan oleh Jawatankuasa Pengurusan Bencana Negeri (JPBN) Sarawak dan juga DBKU sendiri.

“Apa yang diberi penekanan oleh pihak DBKU ialah kebersihan yang termasuk kebersihan diri (pengendali makanan), kebersihan tempat jualan dan mengelakkan kesesakan lalu lintas di tempat yang tertentu,” jelasnya yang turut menyatakan DBKU akan mengadakan pemantauan dari semasa ke semasa bagi memastikan para peniaga mematuhi SOP.

Sementara itu, Junaidi turut mengingatkan para jemaah yang melakukan tarawih di surau dan masjid perlu sentiasa mematuhi garis panduan yang dikeluarkan oleh Majlis Islam Sarawak (MIS).

“Berdasarkan pekeliling yang telah dikeluarkan JPBN Sarawak, had jumlah jemaah yang boleh datang ialah separuh daripada kapasiti masjid dan surau atau had maksima 200 orang, tidak boleh mengadakan jamuan makan sama ada untuk sahur mahupun berbuka puasa serta masa untuk melakukan aktiviti di masjid dan surau ialah dari jam 4 pagi sehingga 10.30 malam sahaja.

“Selain itu, Jawatankuasa Masjid dan Surau disarankan untuk menyediakan tempat khas untuk sejadah-sejadah yang disusun dengan memberi nombor kepada sejadah yang disediakan dengan penjarakan fizikal satu meter dan langkah ini bagi mengekang penularan Covid-19 sekiranya berlaku kes-kes positif di masjid dan surau,” tambahnya.

Oleh RYNNA SHA’ERRA

See author's posts


ACD mungkin diadakan di kawasan lain

SHEILA ZAIDI

KOTA SAMARAHAN : Operasi bersepadu pengesanan kes secara aktif (ACD)
mungkin dijalankan di kawasan lain yang dikategorikan sebagai Zon Merah dan
mempunyai pertambahan kes yang banyak di negeri ini.

Timbalan Ketua Menteri, Datuk amar Douglas Uggah Embas berkata, melihat
kepada keberkesanan operasi itu di Kota Samarahan dalam menjejak individu yang
mempunyai gejala Covid-19, ia mungkin boleh dipraktikkan di kawasan yang lain.

“Pada hari pertama pelaksanaan operasi ini, lebih kurang 100 orang individu
telah diarahkan untuk membuat ujian di pusat saringan yang disediakan.

“Dengan jumlah tersebut jika berjaya dikesan setiap hari, ia dilihat dapat
membantu kita dalam menangani wabak ini secara lebih berkesan,” katanya kepada
pemberita ketika turun padang menyaksikan operasi bersepadu ACD yang dijalankan
di Taman Desa Ilmu dan Taman Uni Garden di Kota Samarahan semalam.

Menurut Uggah, jika operasi ini tidak dilakukan, mereka mungkin tidak
menjalankan ujian saringan kerana kurang pasti dengan gejala yang dialami atau
atas sebab-sebab tertentu.

Dua pusat saringan yang disediakan semasa operasi ini ialah di Masjid Desa
Ilmu (secara pandu lalu) dan Tapak Pasar Malam Uni Garden.

Tambah Uggah, untuk operasi di Kota Samarahan itu, sebanyak 50 pasukan
kesihatan yang ditugaskan untuk membuat saringan dari rumah ke rumah.

Individu yang didapati mempunyai gejala dan dikhuatiri mempunyai kontak
rapat dengan kes positif Covid-19 sebelum ini akan diarahkan untuk membuat
ujian saringan di dua pusat saringan khas yang disediakan ini, jelasnya.

Kata beliau, inidividu yang sudah menjalani ujian saringan akan dihubungi
sekurang-kurangnya dalam tempoh 48 jam mengenai keputusan ujian oleh pegawai
perubatan.

Taman Desa Ilmu dan Taman Uni Garden dianggarkan mempunyai lebih 3,000
keluarga dan jika pasukan berjaya membuat saringan di 500 buah rumah sehari
maka operasi ACD ini dapat dilakukan dalam masa seminggu, ujarnya.

Selain itu beliau memberitahu, pasukan perubatan turut menyediakan 5,000
set ujian saringan di kedua-dua tempat.

Uggah yang juga Pengerusi Jawatankuasa Pengurusan Bencana Negeri Sarawak
(JPBNS) berkata, kedua-dua lokasi dipilih untuk operasi ACD ini kerana
mencatatkan 20 kes positif dalam tempoh 14 hari sebelum ini.

Hadir sama Menteri Perumahan dan Kerajaan Tempatan, Dato Sri Dr Sim Kui
Hian dan Menteri Muda Hal Ehwal Korporat dan UKAS, Abdullah Saidol.

See author's posts


Piano sentuhan terakhir Frederic Chopin

WARSAW: Alat muzik ini sangat berharga kerana ia adalah piano terakhir yang digunakan oleh Frederic Chopin.

Penggubah lagu dari Poland itu terkenal kerana mahir bermain piano sejak kecil lagi dan menghasilkan ratusan gubahan muzik klasik.

Selepas pemergiannya pada Oktober 1849 di Paris, piano ini dibeli oleh pelajar beliau, Jane Stirling, yang kemudian memberikannya kepada kakak penggubah lagu tersebut.

Piano itu tiba di Warsaw pada tahun 1850 setelah bertahan pelbagai detik bersejarah termasuk dua perang dunia.

Ia kini ditempatkan di Institut Frederic Chopin di Warsaw, di mana seorang pakar sedang cuba untuk mengembalikan ciri-ciri asalnya.

Piano tersebut menjadi semakin usang seperti mana-mana alat muzik lain – berbanding biola yang menjadi bertambah baik dengan usia.

Kayu yang digunakan untuk piano lazimnya hilang kelenturannya sehingga ia menjejas bunyi yang dikeluarkan.

Paul McNulty, seorang pakar dari Amerika, kini ditugaskan untuk memasang semula tali piano agar bunyi yang dikeluarkan sebaik zaman kegemilangannya dulu. – AFP

See author's posts


Tanah Runtuh: Kakitangan IIM diarah bekerja dari rumah

KUALA LUMPUR: Kakitangan Institut Integriti Malaysia (IIM) diarah bekerja dari rumah susulan kejadian tanah runtuh yang berlaku berhampiran Akademi Pencegahan Rasuah Malaysia (MACA) dan institut itu tengah hari, semalam.

Kenyataan IIM malam tadi memaklumkan arahan itu dibuat atas faktor keselamatan dan berkuat kuasa sehingga satu tempoh yang akan dimaklumkan kelak.

“IIM sedang bekerjasama dengan pihak-pihak berkuasa dalam kerja-kerja pemantauan di kawasan terlibat.

“Orang ramai juga boleh melayari laman sesawang IIM (www.iim.gov.my) dan media-media sosial IIM untuk maklumat terkini,” menurut kenyataan itu.

Ketika kejadian pada kira-kira 1.30 tengah hari semalam, seramai 76 orang terdiri daripada 36 lelaki dan 40 wanita yang merupakan petugas pentadbiran MACA dan IIM, yang terletak bersebelahan akademi itu, berdepan detik cemas selepas berlaku runtuhan tanah di kawasan tersebut namun mereka tidak mengalami sebarang kecederaan.

Kejadian itu melibatkan kawasan di depan pintu akademi milik SPRM dan meruntuhkan sebuah pondok kawalan dengan keluasan tanah runtuh dianggarkan 30.48 x 36.57 meter persegi.

– Bernama

See author's posts


Banjir ragut tiga nyawa

ABIDJAN: Tiga penduduk terkorban, manakala banyak jalan serta kediaman ditenggelami banjir dan kenderaan rosak susulan hujan lebat selama tiga jam melanda bandar utama Ivory Coast, Abidjan, semalam.

Pihak bomba memaklumkan bahawa dua orang maut dalam bencana itu, namun seorang wartawan mendakwa beliau melihat mayat mangsa ketiga.

“Dalam tempoh hanya setengah jam, air naik mencecah 1.5 meter. Kami terpaksa menyelamatkan diri dengan memanjat ke bumbung rumah ketika arus deras membanjiri jalan,” kata wartawan, Thomas Diego, kepada AFP.

Syarikat tempat Diego bekerja terletak di kawasan mewah di timur Cite Reconciliation, berhampiran Cite Allabra, turut diseliputi lumpur banjir, malah arus deras menghanyutkan kenderaan hingga sesetengahnya terbalik.

Pintu masuk Cite Reconcilation setinggi empat meter yang diperbuat daripada logam, juga musnah serta dibawa arus, manakala dinding kediaman runtuh dan sebuah rumah dihempap lampu jalan.

“Segala barang di dalam rumah telah rosak,” kata seorang penduduk yang hanya dikenali sebagai Acket.

“Kami tidak tahu harus pergi ke mana kerana rumah ini tidak boleh didiami lagi. Kami hanya mampu memohon pertolongan Tuhan,” rintih seorang penduduk lain, Kevin Brou.

Bencana terbaru itu menimpa ibu negeri ekonomi negara Afrika Barat ini selepas 16 orang terbunuh dalam kejadian tanah runtuh berikutan hujan lebat pada minggu lalu.

Pada musim hujan, tanah runtuh dan banjir sering berlaku di Abidjan, sekali gus mengakibatkan kemusnahan di petempatan yang dibina di lereng bukit.

Musim hujan di bandar yang didiami kira-kira lima juta penduduk ini bermula pada Mei dan lazimnya berterusan hingga akhir Julai.

Kejadian banjir pada Jun 2018 telah meragut 18 nyawa di Abidjan.

Susulan bencana terbabit, pihak berkuasa terpaksa memusnahkan perumahan yang dibina di lokasi paling berisiko di bandar ini di mana penduduk sering mendirikan kediaman di mana saja ruang kosong ditemui. – AFP

See author's posts


Cherpan: Basah Jari

Tusun Ketiga

SIDA tiga ke masung iya nadai ulih ngelembutka pegai sida. Sida lalu ngerinan Ilan masuk ke dalam bubung. Ilan seruran ngerijat enggau naka ulih.  Iya lalu ngerinsa sepenyampat iya dilekaka. Diterajang iya dinding. Dipandam iya mih nya; nyau reding-reding lalu iya pan nyerauh, nyumpah, ngeludah-ludah, nyakap sereta besebutka leka jaku jai.

“Kantan, kitu nuan. Ti siku sama siku nadai nuan tealahka aku. Busut, Birai Bansat. Pui!. Penakut. Enti berani kitu belaban siku sama siku,” ku jaku putap iya.

Iya majak mutap datai ke iya nyau kerarau. Jaku iya nyau nyadi rapas. Nyau kelama nemu ga iya ngetu. Nyangka nyau lelak sereta lembut tulang kini. Lebuh munyi iya lesap baru didinga munyi utai bekelingi dia. Munyi anak malam bekerit. Sekali dua didinga munyi burung puk temepak. Pia mega, jauh nyau rapas-rapas bisi didinga burung kekebat. Ari sekeda sukut bisi didinga munyi kuruh orang besaut-saut. Sida ti jenak tinduk nya tentu nadai irau agi ka penusah ti nyadi tang udah  lantang belayar ba dunya mimpi.

Hari pan nyau jauh malam. Rumah udah petang kelimpah ari ba ruai sida Ilan. Bilik sida Busut enggau Birai beentaraka sepintu ari bilik sida Ilan. Kepit nya bilik sida Jenang. Semina ba sida nya agi bisi tanda orang bedau tinduk. Ke setak ili enggau setak ulu nadai agi api kelita dipeda di ruai. Ba malam ti makin sunyi nya munyi dinding bubung seruran degum-degum. Sabak sereta jaku puchau Ilan nyengala didinga.

“Ambi ku apai. Merinsa aku jamah orang,” ku serebana iya. Apai sida lama udah nadai. Iya menya mati berubat di Kuching lalu ditumbakka ba pendam temuai. Tudah enda ditumbak di menua tang dirapuh orang. Sinu orang serumah nya ninga leka sabak tudah tuai.

“Bansat kita mubung aku. Nama aku tu peda kita jelu? Keparat orang kita,” ku iya.

Ninga Ilan lalu enda jenuh, seruran redup-redup numpu enggau nerajang dinding bubung, bala lelaki ke begelumu semak nya benung bejaku enggau pangan diri betelai.

“Kati ku tu Antan, kada tan dinding nya seruran ditumpu iya. Nama runding kitai enggau iya?” ku Tuai Rumah.

“Amat nya, salah, salah iya majak ngerijat lalu nguji ngusaika dinding nya. Enti iya ulih pansut tusah kitai. Diatu iya benung isin,” ku siku.

“Manah kaki enggau jari iya dikangkam. Enti enda pia, tusah lagi. Kitai nadai chara bukai ngasuh iya jenuh,” ku Kantan. Mua iya mirah. Tentu iya berasai ngesalka diri ke deka ngaga menyadi diri baka nya.

“Ku aku baka nya mih. Kitai nganti iya lelak. Enti kitai tama kin maya iya agi isin, bebadi kitai,” ku Busut.

Sida nyau irauka papan ti dilantak ngena paku lima inchi nya terumpang jamah Ilan. Sida irauka enti sida nangkap iya maya iya agi isin, pengawa sida deka jauh mar agi. Ka pan enda sida nganti munyi iya jenuh. Sida bela ngarapka polis ulih mudik enggau naka pengelengkas. Sida berundingka jalai mai iya ngena perau. Sida enda deka mai iya nengah jalai darat laban nya mar; bejalai kaki lalu ngerinan orang sakit. Ka pan enda, sida deka merau. Sida teingatka maya nya sungai langkang. Arung sungai mabu. Enti merau sida ngili ai. Sida nyendiaka diri nyempulang iya labanenggai nyadi ga  iya tak diserahka ngagai polis pia aja.

Ninga tudah Ilan udah jenuh, sida tiga iku nya baru muka tikung pintu bubung begadai lalu enselit nengah mua pintu mit bubung. Kereban kangkam nya pan diengkah semak Ilan ke gali. Sida lalu nerekam napatka kaki enggau jari sambil jampat ngatupka kangkam nya ba kaki enggau jari Ilan. Ilan enkasak tang semina tubuh iya ngeliat tang jari enggau kaki iya enda ulih meleka ari batang kayu nya.

Oleh Jantan Umbat

See author's posts


Remaja dipenjara seumur hidup

LONDON: Seorang remaja Britain bermasalah yang melemparkan seorang budak lelaki Perancis berusia enam tahun dari platform tontonan di galeri seni Tate Modern London dipenjara seumur hidup.

Hakim Maura McGowan memberitahu Jonty Bravery, 18, dia akan menghabiskan sekurang-kurangnya 15 tahun dalam penjara kerana cuba membunuh budak lelaki itu di hadapan orang ramai pada 4 Ogos tahun lalu.

Tetapi beliau juga berkata: “Anda mungkin tidak akan dibebaskan.”

Mangsa muda, yang tidak dapat dikenal pasti usianya, telah dilempar dari tingkat 10 di galeri tersebut

Budak tersebut patah tulang belakang, kaki dan lengannya serta mengalami kecederaan di kepala. Bagaimanapun keadaannya bertambah baik tetapi masih memerlukan penjagaan rapi dan mungkin tidak akan pulih sepenuhnya.

McGowan mengatakan apa yang telah dilakukan oleh Bravery adalah ‘tidak berperasaan’ dan ‘di luar imaginasi’.

McGowan memberitahu dia akan kekal menjadi ‘bahaya besar kepada orang awam’, sambil menambah: “Anda hampir membunuh seorang kanak-kanak berusia enam tahun. Anak kecil itu mengalami kecederaan kekal dan mengubah hidup.”

See author's posts


Terbuka Switzerland: Zii Jia terus cemerlang mara ke suku akhir

KUALA LUMPUR: Jaguh perseorangan badminton negara, Lee Zii Jia (gambar) meneruskan rentak cemerlangnya dalam Terbuka Switzerland 2023 apabila mara ke suku akhir dengan menumpaskan pemain Ireland, Nhat Nguyen, semalam.

Zii Jia, pemain nombor empat dunia dan pilihan kedua kejohanan mencatatkan keputusan straight set 21-19, 21-15 pada pertarungan selama 51 minit di pusingan kedua di St Jakobshalle di Basel.

Esok, Zii Jia akan berdepan dengan pemenang perlawanan antara wakil Taiwan, Lee Chia Hao dengan Mithun Manjuath dari India bagi perebutan tiket ke separuh akhir.

Bagaimanapun, nasib berbeza buat beregu utama lelaki negara, Aaron Chia-Soh Wooi Yik kerana terpaksa pulang awal apabila ditewaskan gandingan Jepun, Akira Koga-Taichi Saito, 17-21, 21-16, 21-17.

Pasangan Jepun itu bakal bertemu sama ada pasangan Taiwan Lu Ching Yao-Yang Po Han atau gandingan China Ren Xiabg Yu-Tan Qiang di pusingan suku akhir, hari ini.

Sementara itu, beregu lelaki Ong Yew Sin yang merupakan pilihan ketiga kejohanan dan gandingannya Teo Ee Yi berjaya melepasi pusingan kedua selepas menumbangkan pasangan Jepun-Kenya, Mitsuhashi-Hikori Okamura 15-21,21-13,21-15.

Yew Sin-Ee Yi dijadual bertemu sama ada pasangan Indonesia, Muhammad Shohibul Fikri- Bagas Maulana ataupun gandingan Taiwan, Lee Jhe-Huei- Yang Po-Hsuan pada suku akhir.

Dalam pada itu, beregu campuran negara Chen Tan Jie-Toh Ee Wei turut mara ke suku akhir apabila mengalahkan pasangan China, He Ji Ting-Du Yue 11-21, 21-14, 21-14.

Pasangan itu bakal bertemu sama pemain pilihan kelapan kejohanan, Robin Tabeling dan pasangannya Selena Piek dari Belanda atau gandingan Singapura, Hee Yong Kai Terry-Tan Wei Han Jessica, hari ini.

– Bernama

See author's posts